ועדת המשנה לקידום הבטיחות בדרכים, כנסת 24, פרוטוקול מספר 3, 2022-03-21 12:30

בועז טופורובסקי: שלום לכולם, אני פותח את ישיבת ועדת המשנה לקידום הבטיחות בדרכים, היום 21 במרץ, י"ח באדר ב', התשפ"ב, תחילת האביב, ולפני הסופה שמגיעה אלינו בסוף השבוע.

בועז טופורובסקי: הישיבה מתחלקת לשני חלקים.

בועז טופורובסקי: החלק הראשון שאמור להיות יותר קצר הוא בנושא מעקב אחר טיפול בגורמי סיכון וכשלי בטיחות של משאיות, אוטובוסים והסעות ילדים.

בועז טופורובסקי: קיימנו כאן ב-9 בינואר ישיבה ועלו מהם מספר כשלים, אזכיר בקצרה, סיפרנו על זה ש-70% מאלה שאמורים ללמד איך לנהוג ברכב כבד נכשלו במבחנים.

בועז טופורובסקי: זאת אומרת שאם המורים נכשלנו במבחנים, מה זה אומר על איך הם מלמדים.

בועז טופורובסקי: היו עוד מספר רב של נושאים שפנינו איתם לרלב"ד (הרשות הלאומית לבטיחות בדרכים), ולמשרד לבטיחות בדרכים, שהוא גם משרד התחבורה מעבר לזה שהוא המשרד לבטיחות בדרכים.

בועז טופורובסקי: נפגשנו עם הרלב"ד ונתנו לנו דוח ביניים, אבל לא נתנו לנו סיכום עד סוף פברואר כמו שביקשנו, וגם משרד התחבורה לא נתנו.

בועז טופורובסקי: כשעשינו את ישיבת הוועדה האחרונה לפני הישיבה הזו, ישיבה שהייתה במרץ, היה כאן משנה למנכ"ל משרד התחבורה, עילם שגיא, הוא אמר שיענו מהר.

בועז טופורובסקי: עד אתמול עוד לא ענו לי.

בועז טופורובסקי: אחרי שקיימתי את הדיון של הוועדה, קיבלתי אתמול תשובה מאבנר ממשרד התחבורה.

בועז טופורובסקי: אני מבין שאבנר לא כאן.

בועז טופורובסקי: מי יענה במקומו?

דלית רגב: דלית רגב, מנהלת אגף פיקוח ובקרת רכב.

דלית רגב: ודורון קוגמן, מנהל אגף תקינה והנדסה.

בועז טופורובסקי: דלית, ברשותך, אשמח להתייחסות מהירה.

בועז טופורובסקי: קיבלתי את ההתייחסויות שלו, ויש הרבה התייחסויות של דברים שהם בטיפול.

בועז טופורובסקי: ואמרתי בישיבה שהייתה ב-9 בינואר, אל נא תחזירו לי תשובה שהכול בטיפול, כי זה גם מה שאמרתם ב-9 בינואר.

בועז טופורובסקי: אנחנו היום ב-21 במרץ.

בועז טופורובסקי: את רוצה לענות לי על הדברים לפי הסדר שלך או שאת רוצה שנעבור סעיף, סעיף?

דלית רגב: איך שתבחר.

דלית רגב: רק אומר שאני לא יודעת מה היה בדיון הקודם, לא הייתי בו, אבל אנחנו קיבלנו את זה ביום שני שעבר, ומיד טרחנו לענות.

דלית רגב: האגף שאני עומדת בראשו קיים מאוקטובר 2020, קיים שנתיים וקצת, ומאז הוא הצליח לקדם המון דברים.

דלית רגב: בין היתר, את תוכנית אב למטענים, וכשתגיע לסעיף הזה, אשמח לפרט.

דלית רגב: כמובן שיש נושאים שאנחנו צריכים לשפר ולטפל, אבל - - -

בועז טופורובסקי: יש כאן מישהו מהרלב"ד?

שניר זיידל: כן.

בועז טופורובסקי: שניר, אתה היית בישיבה הקודמת.

בועז טופורובסקי: דלית התחילה ב"לא ידעתי מה היה בישיבה הקודמת".

בועז טופורובסקי: אני לא יודע איך להתמודד עם כזה דבר.

בועז טופורובסקי: מה קורה?

בועז טופורובסקי: אזכיר לכם: בישיבה האחרונה הייתה הצגה של העקרונות, על ידי אבי נאור, שמונה להיות יושב-ראש הרלב"ד – אמרנו שהרלב"ד – ואנחנו נעזור לרלב"ד להיות הגורם המתכלל.

בועז טופורובסקי: עוד לפני כן, בגלל שידענו שהולך להיות השינוי הזה בנושא הבטיחות בדרכים, בישיבה ב-9 בינואר, בגלל שאמרנו שזה עוד לא קורה, זה בהתחלה, אמרנו גם הרלב"ד וגם המשרד לבטיחות בדרכים.

בועז טופורובסקי: עכשיו אם המשרד לבטיחות בדרכים אומר לי: אני לא יודע מה היה בישיבה הקודמת - - -

דלית רגב: אני מתנצלת.

דלית רגב: אני ממש מתנצלת, אני רק רוצה לדייק: אני לא הייתי בישיבה אבל למדתי את החומר.

דלית רגב: אני בהחלט יודעת ומוכנה לענות על הכול.

בועז טופורובסקי: אז יאללה, אז בואי תעני לנו.

בועז טופורובסקי: קיבלתי מכתב, אבל בגלל שזה לא בא בזמן, תעני לנו בוועדה.

בועז טופורובסקי: בבקשה.

דלית רגב: בשמחה רבה.

דלית רגב: קודם כל לגבי כשלי בטיחות בהסעות ילדים והגברת אכיפה בתחום הסעות ילדים, אוטובוסים ומשא כבד – יש לנו יחידה שמתוקצבת, גם על ידי הרשות לבטיחות בדרכים, ומופעלת על ידי משרד התחבורה והיא נקראת תחום ניידות הבטיחות.

דלית רגב: התחום הזה בודק תקינות.

דלית רגב: הוא עוצר בדרכים רכבים שאנחנו מגדירים בתוכנית משותפת לרלב"ד ולנו, כרכבים בעלי פוטנציאל למעורבות בתאונות דרכים.

דלית רגב: אנחנו בודקים ליקויי בטיחות ומשקל יתר באותם רכבים.

דלית רגב: התחום הזה בודק ומבצע בדיקות אוטובוסים שמשמשים להסעות ילדים בכל כבישי הארץ.

דלית רגב: אנחנו בודקים עומס יתר למשאיות, ליקויים בטיחותיים ומתמקדים גם בהסעות ילדים.

דלית רגב: נתונים מספריים רק כדי לסבר את האוזן: בשנת 2020, נבדקו 2,027 מוניות ואוטובוסים מכל הסוגים – גם אוטובוס וגם אוטובוס זעיר ציבורי ואוטובוס פרטי.

דלית רגב: 207 מהאוטובוסים הורדו עקב ליקוי מחייב תיקון – 10% מכלל האוטובוסים והמוניות שנבדקו הורדו מהכביש בגלל ליקויים בטיחותיים.

דלית רגב: ב-2021 נבדקו 11,000 רכבי משא מכל הסוגים.

דלית רגב: מתוכם 2,900 רכבי משא מעל עשרה טון.

דלית רגב: 11% מהמשאיות שנבדקו קיבלו הודעת אי שימוש, כלומר, הורדו מהכביש בגין ליקויים בטיחותיים.

בועז טופורובסקי: זה המון.

אורית סטרוק: כמה אחוז מהאוטובוסים?

דלית רגב: אוטובוסים 10%, רכבי משא כבד 11%.

דלית רגב: זה המון-המון.

אורית סטרוק: וכמה אחוזים מהאוטובוסים נבדקו?

דלית רגב: כמה אחוזים?

דלית רגב: 207 מתוך 2,020.

דלית רגב: זאת אומרת, יותר מ-10%, בערך 10%.

דלית רגב: ומתוכם - - -

אורית סטרוק: כלומר, את יודעת בעצם שמ-90% שלא נבדקו, סיכוי גבוה ש-10% לא תקינים.

דלית רגב: לנו יש משאבים מאוד מסוימים.

דלית רגב: יש לנו חמש ניידות שבודקות ליקויים בטיחותיים ושני משקלים שכרגע לא פעילים בגלל סיבות שונות.

דלית רגב: ובמשאבים האלה אנחנו מנסים להגיע למדגמים כמה שיותר גדולים, ו-10% - - -

דורון קוגמן: עדיין ישנו את מבחן הרישוי.

אורית סטרוק: רק שאלתי אם זאת הערכה בעצם בעקבות הבדיקה.

אורית סטרוק: 10% מתוך 90% שלא נבדקו גם כנראה - - -

דלית רגב: אבל מדי שנה האוטובוסים האלה עוברים מבחן רישוי.

דלית רגב: כל אוטובוס שעובר מבחן רישוי, חזקה עליו שהוא תקין.

דלית רגב: במקרה אנחנו עוצרים אוטובוסים, יש לנו קריטריונים מסוימים ואותם אנחנו בודקים.

בועז טופורובסקי: האם אמרת ששני המשקלים לא עובדים?

דלית רגב: כן.

דלית רגב: כרגע המשקלים שלנו נגרטו על ידי משרד הכלכלה משום שהם לא עומדים באיזשהו תקן.

דלית רגב: רכשנו וקיבלנו לאחרונה משקלים חדשים ואנחנו משמישים אותם.

דלית רגב: בעצם רוכשים תוכנה ומטמיעים אותם.

דלית רגב: אנחנו מעריכים שעד סוף השנה, גם המשקלים הללו יחזרו לשימוש ויבדקו עומס יתר כפי שמוגדר ביעדים שלנו.

דלית רגב: ולגבי הסעיף הראשון - - -

בועז טופורובסקי: שנייה, אני נשאר בסעיף הראשון – באיזו תדירות אתם בודקים הסעות ילדים, והאם זה בכל הארץ?

דלית רגב: יוסי שנלר יענה על כך.

יוסי שנלר: שלום, אני יוסי שנלר, ראש תחום ניידות הבטיחות, עובד במשרד התחבורה כבר 33 שנים.

יוסי שנלר: פעם בחודש אנחנו עושים בדיקת היסעים לאוטובוסים שמסיעים תלמידים לבתי ספר.

יוסי שנלר: אנחנו בשיתוף פעולה עם הרלב"ד, וגם לא בשיתוף איתם, אנחנו נפרסים בסמוך לבתי הספר, מגיעים עם ארבע ניידות משטרה, אוספים את האוטובוסים שמביאים תלמידים לבתי הספר ואנחנו בודקים את התקינות שלהם.

בועז טופורובסקי: את זה אתם עושים פעם בחודש, בכל הארץ?

יוסי שנלר: בכל הארץ.

יוסי שנלר: מתמקדים יותר במרכז.

יוסי שנלר: אשדוד, בית שמש, כפר יונה, דן, בני ברק.

יוסי שנלר: אנחנו עושים את זה - - -

בועז טופורובסקי: האם זה אומר שמישהו בצפון או מישהו בדרום, יודע שאף פעם לא יבדקו לו את האוטובוסים חוץ ממבחן הטסט?

יוסי שנלר: רוב האוטובוסים הם יותר במרכז.

יוסי שנלר: אנחנו עושים בדיקות בשוטף.

יוסי שנלר: אני עובד מקרית שמונה ועד אילת.

יוסי שנלר: אנחנו בודקים בשוטף גם את האוטובוסים אחרי שהם מורידים את הילדים, אנחנו עוצרים אותם בשוטף בכבישים.

יוסי שנלר: בתחילת ספטמבר אני מזמין עשרות חברות, בין 40 ל-50 חברות מכל הארץ לבדיקה יזומה של האוטובוסים שמסיעים תלמידים לבתי ספר.

יוסי שנלר: אנחנו גם בודקים אוטובוסים שמביאים ילדים לקייטנות, אם זה קייטנות לשפיים, סופר-לנד וכדומה.

יוסי שנלר: לגבי 40 החברות הללו, זאת בדיקה יזומה שאנחנו בודקים בכל מקום – אני מגיע לקרית שמונה, לנהריה, לכל מקום.

יוסי שנלר: ובסך הכול, בשוטף, נבדקו 2,027 אוטובוסים ומוניות בשנת 2020 ו-207 הורדו מהכביש.

יוסי שנלר: ורכב שיורד מהכביש מבטלים לו את רישיון הרכב, הוא מקבל דוח, הוא צריך ללכת למכון רישוי שיבדקו אותו בכדי להחזיר את הרכב חזרה לכביש.

יוסי שנלר: וכמובן ששמי שלא ירד, יש גם ליקויים מזעריים כמו מנורה, פנס או דברים כאלה.

אורית סטרוק: אתם בודקים גם ביהודה ושומרון?

יוסי שנלר: אני עובד לפחות 11 ימים בחודש בשטחי C.

יוסי שנלר: בעיקר מתמקדים ברכב כבד.

אורית סטרוק: אנחנו מדברים עכשיו על הסעות תלמידים.

יוסי שנלר: כן, אבל הסעות תלמידים בשטחי C, זה סיפור אחר.

אורית סטרוק: לא הבנתי.

אורית סטרוק: אתה לא בודק הסעות תלמידים ביהודה ושומרון?

יוסי שנלר: פחות.

אורית סטרוק: למה?

יוסי שנלר: אני צריך להיכנס לתוך ערים ואוכלוסייה, זה יותר קשה.

אורית סטרוק: אני מדברת על התושבים הישראליים שגרים שם.

אורית סטרוק: הסעות תלמידים במועצות האזוריות.

אורית סטרוק: יש חמש מועצות אזוריות שכל הזמן מסיעות תלמידים, הן צריכות על פי רוב להסיע גם ברכבים מוגנים שבהם תקלת בטיחות היא הרבה יותר בעייתית.

אורית סטרוק: ואני שואלת אם אתה בודק אותם?

יוסי שנלר: פחות, פחות.

יוסי שנלר: בביקורות היזומות - - -

אורית סטרוק: מה זה נקרא פחות?

אורית סטרוק: כמה פחות?

יוסי שנלר: אני לא יכול להגיד לך כמה פחות.

יוסי שנלר: אבל בספטמבר, בתחילת הלימודים, אני בודק גם אוטובוסים בחברות האלו בשטחי C.

יוסי שנלר: בשוטף, אני לא יכול להגיד לך שאני עושה הרבה.

בועז טופורובסקי: יכול להיות שבשוטף, אנחנו לא בודקים מספיק בצפון, בדרום ובאזורי יהודה ושומרון?

בועז טופורובסקי: אני מנסה להבין כי אתה אומר הרוב במרכז.

בועז טופורובסקי: יש הרבה מועצות אזוריות עם הרבה הסעות, גם בצפון, גם בדרום, וגם כמובן ביהודה ושומרון.

יוסי שנלר: נכון.

יוסי שנלר: יש לי סך הכול חמש ניידות פעילות.

יוסי שנלר: אני עושה את המקסימום שאפשר עם כוח האדם שיש לי ועם חמש הניידות שיש לי.

יוסי שנלר: יש הרבה דרישות של המשטרה שאני לא יכול לספק את כולם כי אין לי כוח אדם.

אורית סטרוק: אם אני לא טועה, דווקא באזורים של המועצות האזוריות, שזה דווקא בצפון, בדרום ויהודה ושומרון, יש הרבה יותר צורך בהסעות תלמידים.

אורית סטרוק: בתוך הערים הרי אתה משתמש על פי רוב בתחבורה ציבורית.

אורית סטרוק: עיקר ההסעה המסודרת לתלמידים זה במועצות אזוריות, אז לכאורה שם היה צריך לבדוק יותר.

יוסי שנלר: נכון, במועצות אזוריות.

יוסי שנלר: אני מגיע לאשדוד, לאשקלון, לנתניה.

יוסי שנלר: לשטחי C – פחות.

יוסי שנלר: אנחנו עובדים פחות.

יוסי שנלר: אני עובד גם לפי תלונות, יש אנשים ש - - -

אורית סטרוק: גליל עליון, שדות נגב, לא יודעת, אלה המקומות שבהם הכי הרבה נוסעים.

יוסי שנלר: אני מגיע לשגב שלום, מגיע לכל מקום בארץ.

יוסי שנלר: בשטחים יותר רכבים רגילים בשוטף.

יוסי שנלר: גם בשוטף שאני עובד, מגיעים גם האוטובוסים האלה שמסיעים את התלמידים.

יוסי שנלר: אבל ספציפית להגיע לאיזה בית ספר – לא עשיתי.

יוסי שנלר: אבל זה קו מחשבה שנחשוב עליו.

בועז טופורובסקי: האם נעשתה פעם ביקורת במועצה האזורית זבולון?

יוסי שנלר: זבולון?

יוסי שנלר: אני לא זוכר.

בועז טופורובסקי: במועצה אזורית מבואות חרמון?

יוסי שנלר: אני לא יכול לתת נתונים.

יוסי שנלר: אני פשוט הזמנתי חברות של מועצת בנימין ועוד כמה חברות שעובדות באזורים האלה.

בועז טופורובסקי: אני שואל שאלה, האם נעשתה ביקורות להסעות תלמידים במועצה אזורית מבואות חרמון?

בועז טופורובסקי: במועצה אזורית גולן?

בועז טופורובסקי: מועצה אזורית זבולון?

יוסי שנלר: לא.

יוסי שנלר: פחות דגש על הסעות - - -

בועז טופורובסקי: מועצה אזורית מרחבים?

בועז טופורובסקי: מועצה אזורית יואב?

בועז טופורובסקי: מועצה אזורית – אני יכול לתת לך עוד.

יוסי שנלר: יש מלא.

יוסי שנלר: יש הרבה.

יוסי שנלר: אבל אם אסתכל על כל הנתונים שבדקתי בשנה-שנתיים האחרונות, יכול להיות שחלק מהאוטובוסים האלה כן נעצרו על ידי על ידי הניידות בכבישים.

דלית רגב: ברשות

דלית רגב: כם אם אוכל להוסיף – יש לנו בסך הכול חמש ניידות שבודקות תקינות כלי רכב, לרבות הסעות תלמידים, משא כבד ואחרים שבעצם הפוטנציאל - - -

בועז טופורובסקי: ואתם לא מבקשים יותר?

דלית רגב: אין לנו כוח אדם לתפעל אותם.

דלית רגב: יש לנו ניידת אחת מושבתת.

בועז טופורובסקי: מה זאת אומרת – אתם לא מקבלים תקנים לכוח אדם או כי אין עובדים או כי אתם לא מבקשים תקנים?

דלית רגב: אנחנו מבקשים תקנים וגם משרד התחבורה מבקש תקנים.

דלית רגב: אבל אני מבינה שיש אילוצי כוח אדם, ניידת אחת לא פעילה.

דלית רגב: מאותם חמש ניידות אנחנו לוקחים, כמו בכל ניתוח סיכונים את הפארטו.

דלית רגב: אנחנו מנתחים איפה יש הכי הרבה בעיות, את הכי הרבה ריכוזי אוכלוסייה, ואנחנו מנתחים תוך כדי התחשבות.

דלית רגב: ואני יודעת - - -

אורית סטרוק: אני אגיד למה אני קופצת, אני קופצת כי העניין הזה הוא ביצה ותרנגולת.

אורית סטרוק: את יודעת איפה יש יותר תקלות, כי במקומות האלה בדקת יותר וגילית יותר תקלות ולכן לעולם את בתוך הביצה והתרנגולת הזו שמזינה את עצמה ואף פעם לא בדקת כמה תקלות יש במבואות חרמון או במועצה אזורית בנימין או במועצה אזורית גולן.

דלית רגב: זה לא מדויק, אמנם אין ביקורות יזומות, אבל אותם מקומות נבדקים על ידנו בשוטף משום שאנחנו מציבים ניידות באותם מקומות ואז אנחנו עוצרים את אותם אוטובוסים והם נתפסים על ידנו בשוטף.

דלית רגב: אותם אוטובוסים ששייכים לאותם מועצות מקומיות.

אורית סטרוק: אתם מציבים גם בפריפריה, גם ביהודה ושומרון?

דלית רגב: כן, כן, זה בשוטף שלנו.

דלית רגב: אנחנו מציבים גם בפריפריה – כמו שיוסי אמר – מקרית שמונה עד אילת.

דלית רגב: ביקורות יזומות אנחנו עושים פחות באותם מקומות.

דלית רגב: אבל אנחנו לוקחים את המשאבים המועטים שלנו ומנצלים אותם בצורה הכי מושכלת שאנחנו יכולים.

דלית רגב: על תוכנית העבודה אנחנו יושבים מדי שנה, גם עם הרלב"ד, ובעצם אנחנו ממש עושים את זה ברמה של ניתוח סיכונים.

דלית רגב: אם יכולנו לבדוק יותר, כמובן שהיינו בודקים יותר.

דלית רגב: גם דוח מבקר המדינה מאוקטובר 2020, אמר שאילו היו יותר ניידות, היינו יכולים להגדיל את המדגם, והלוואי ויכולנו לעשות את זה.

דלית רגב: היות ויש אילוצים אובייקטיביים – כמובן שאנחנו עושים את הטוב ביותר שאנחנו יכולים לעשות.

בועז טופורובסקי: אני לא יודע מה לעשות עם זה.

בועז טופורובסקי: טוב, בואו נמשיך.

בועז טופורובסקי: אני לא יודע אם אתם מבינים כמה זה חמור מה שאנחנו שומעים כאן.

בועז טופורובסקי: אבל תמשיכי.

בועז טופורובסקי: שניר, תהיה מוכן עם תשובות כי אני נותן לך את הסמכות, זה בא עם האחריות.

בועז טופורובסקי: בואו נמשיך.

דלית רגב: שמירה על כשירות הנהגים המקצועיים – לפי תקנה 587(ב)(ח) לתקנות התעבורה בפרק י' לתקנות התעבורה, היא מטילה תקנה על בעל מפעל חובה להעביר פעמיים בשנה, להיות אחראי על תוכנית הדרכה של מי שעיקר עיסוקו נהיגה, כלומר במקצועו נהג, הדרכה סמוך לחורף וסמוך לקיץ.

דלית רגב: לפי תקנה 585 החובה לוודא שאכן ההדרכות האלה מתקיימת מוטלת על קציני הבטיחות בתעבורה.

דלית רגב: מבחינת הכשרה, יש לנהגים פעמיים בשנה הכשרה.

דלית רגב: חוץ מזה, השנה בשנת 2022, מבחינתנו חייבנו לעבור את כל הנהגים השתלמות בנושא ריתום מטענים.

דלית רגב: חובה למי שמוביל מטען ברכב מעל 12 טון ומוביל מטען בפועל.

דלית רגב: כרגע מצויים בהליכי בחינה לתיקון פקודת התעבורה לחייב חונך לנהג חדש מקצועי לרכב כבד, ואנחנו מחייבים אותם בהשתלמויות עתיות.

דלית רגב: זה יופיע בתיקון החדש לפקודת התעבורה.

בועז טופורובסקי: אוקיי, זה מעולה.

בועז טופורובסקי: מה לגבי לוחות הזמנים?

בועז טופורובסקי: מתי יהיו התיקונים?

בועז טופורובסקי: תיקוני פקודות אמורות להגיע לכאן, נכון?

בועז טופורובסקי: שימו לב שבינתיים כל מה שהבאתם לנו והיה דחוף, עובר בוועדה במהירות הבזק.

בועז טופורובסקי: למה אתם לא מביאים לנו?

דלית רגב: כרגע זה בהליכי דיון פנימי אצלנו, וצריך בדיקה רגולטורית.

דלית רגב: כל תיקון חקיקה אנחנו מוציאים לשימוע ציבורי ולבחינה רגולטורית.

דלית רגב: אני חושבת שזה נמצא שם, אני מוכנה לברר ולהחזיר לך תשובה אחרי הדיון לגבי הסטטוס.

בועז טופורובסקי: שניר, תרשום את הכול, כי אתם תצטרכו להחזיר לי תשובה.

דלית רגב: מלבד זאת, תקנה 213 – שניר, תקנה 213 זה לגבי מגרשי החלקה?

שניר זיידל: 213א.

דלית רגב: 213א, יש חובה בתקנות לגבי השתלמות במגרשי הדרכה.

דלית רגב: היות ולא הצלחנו לאתר מגרשים כאלה, יצא מכרז ולא נבחרו זכיינים לאותם מגרשים, אז את התקנה הזאת אנחנו בעצם לא יכולים לדרוש משום אין מגרשים לצערנו.

בועז טופורובסקי: מה זאת אומרת אין מגרשים?

דלית רגב: אין מגרשים.

דלית רגב: משרד התחבורה הוציא מכרז למגרשי החלקה ואף אחד לא היה מעוניין, לא היו זכיינים שהגישו.

דלית רגב: ומשכך, אנחנו לא יכולים לדרוש מהנהגים ביצוע של ההכשרה.

דלית רגב: אם אני מסכמת, יש לנו את 587, שמחייבת נהגים מקצועיים בקיץ, בחורף, לבצע הדרכה.

דלית רגב: מי שאחראי על זה הם קציני הבטיחות בתעבורה.

דלית רגב: יש השתלמות של ריתום מטענים ובפקודת התעבורה יש תיקון שנמצא בקנה ,לגבי חונך ולגבי השתלמויות עתיות.

בועז טופורובסקי: חונך זה בסדר, אבל כמה מהנהגים הרלוונטיים עברו את ההשתלמות בשנת 2022?

דלית רגב: של ריתום מטענים?

בועז טופורובסקי: כן.

דלית רגב: מתוך כ-80,000 נהגים שאיתרנו, שהם מעל 12 טון ומובילים מטען, כרגע, כ-20,000 נהגים עברו את ההשתלמות.

דלית רגב: וכפי שאמרת בתחילת דברייך, יש לנו רק 34 מדריכים.

דלית רגב: אנחנו כרגע בהליכי דיון אינטנסיביים, כבר הוצאנו פרופיל מרצה לגיוס מדריכים נוספים.

דלית רגב: כרגע יש לנו צפי שעד 2 במאי יאותרו עוד 42 מדריכים ויכנסו לתהליך של הכשרה.

דלית רגב: אנחנו מאיצים את זה.

דלית רגב: הוצאנו מכתבים לנהגים, בעלי חברות וקציני בטיחות, תזכורת לכל נהג שלא עשה את ההשתלמות ולכל בעל חברה ולכל קצין בטיחות, להאיץ את ההשתלמות שהיא לטעמנו מאוד-מאוד חשובה.

בועז טופורובסקי: גבי בן הרוש, אתה רוצה להתייחס לפני שנעבור לנושא הבא?

גבי בן הרוש: כן בהחלט.

בועז טופורובסקי: רק בקצרה גבי, וחד – כמו שאתה יודע.

גבי בן הרוש: בסדר אדוני, תודה רבה על הדיון הזה וזה לא ברור מאליו בתקופת הפגרה.

גבי בן הרוש: אני רוצה להתייחס ויש שני אנשים מכובדים מאוד שיושבים אצלך, גם יוסי מהניידות וגם דלית שבאמת משקיעים עבודה.

גבי בן הרוש: כמה מילים על הניידות: היו שבעה ניידות, ירדו לחמישה.

גבי בן הרוש: הניידות האלה יושבות בבית דגן.

גבי בן הרוש: הם מתחילים את יום העבודה בשש בבוקר ומסיימים בשעה שלוש אחר הצוהריים, כך ש-80% מהיעילות שלהם יורדת לטמיון.

גבי בן הרוש: כמה שאלות שנשאלות לפי המספרים שהם מסרו פה – כמה רכבים יורדים מהכביש ואוטובוסים?

גבי בן הרוש: נשאלת השאלה, האוטובוסים והמשאיות מקבלים אישור של קצין בטיחות כל חודש.

גבי בן הרוש: האם זה יתכן שהליקויים האלה מתגלים למרות החתימות האלה?

גבי בן הרוש: צריך לעשות בדק בית.

גבי בן הרוש: לגבי המשתלמים, פניתי למיכאל ביטון, יושב-ראש הוועדה, לדחות את התקנה.

גבי בן הרוש: התקנה נכנסת ב-1 ביולי.

גבי בן הרוש: דלית אומרת שסך הכול עברו 20,000 מתוך 80,000.

גבי בן הרוש: ב-1 ליולי התקנה נכנסת לתוקף, ביקשתי לדחות את התקנה.

גבי בן הרוש: בנוסף, מדריכים – הכשרנו 34 מדריכים, חסרים כ-60 מדריכים לפחות, ומה שקרה היה שההכשרה הקודמת הייתה בממוצע של כ-60.

גבי בן הרוש: זה שני קורסים שהם עברו.

גבי בן הרוש: ומה עשו משרד התחבורה ומשרד העבודה?

גבי בן הרוש: במקום לשפר את המצב, הורידו את הקורס ל-12 שעות, שמתוכם ארבע שעות לריתום מטענים.

גבי בן הרוש: ואני שואל: ככה רוצים להכשיר מדריכים?

בועז טופורובסקי: תודה גבי.

בועז טופורובסקי: בואי תמשיכי דלית, יש לך איזושהי התייחסות למה שהוא אמר?

דלית רגב: קודם כל גבי היה מדריך בקורס מטענים, אז אני מניחה ששיעורי המעבר מוכרים לו היטב וגם הסיבות לאי המעבר.

דלית רגב: כפי שאמרתי, משרד התחבורה ומשרד העבודה בדקו קריטריונים ולקחנו את אותם אלה שיש להם רקע קודם בתחום, לרבות הוראה בתחום פריקה וטעינה ואנחנו מנסים להכשיר את אותם אלה, גם אם ההליך יהיה מקוצר.

דלית רגב: אנחנו לוקחים בחשבון את כל הדברים האלה ואנחנו מקווים ולא מתפשרים על איכות ההכשרה.

דלית רגב: לגבי המועד, גבי צודק, התקנה נכנסת לתוקף עד 1 ביולי.

דלית רגב: אנחנו לא רוצים כרגע לבקש את דחיית התקנה משום שאנחנו רוצים לעשות את המקסימום ולהכשיר עד המועד.

דלית רגב: אם אנחנו ניתקל ואנחנו נראה שניתקל בבעיות, אז נפנה וננמק.

דלית רגב: כרגע אנחנו רוצים להישאר עם התאריך הזה, גם כדי שהציבור אליו אנחנו מכוונים לא ייכנס לשאננות.

דלית רגב: קידום מפרצי חנייה ותחנות ריענון – קודם כל יש לי בשורה טובה, ממש טובה.

דלית רגב: משנת 2022, מאז דוח ועדת סגיס, מדברים על אזורי מנוחה – ד"ר בקר שנמצא פה מכיר את זה, אני חושבת שהוא היה בוועדה – ולא קרה שום דבר, ועכשיו זה קורה במשמרת שלנו.

דלית רגב: סוף סוף גיבשנו פרוגרמה, הקמנו צוות תוכנית אב למטענים ואני עומדת בראשו, אבל חברים בו אגף התנועה של המשטרה, הרשות לבטיחות בדרכים ומנכ"לים של חברות התשתית, וכל הגורמים הרלוונטיים במשק.

דלית רגב: וכולם עושים מאמצים כבירים כדי להביא כל מיני פרויקטים בתחום ההובלה והרכב הכבד לכדי מימוש.

דלית רגב: זה בעצם מימוש של חלק ג' לתוכנית אב למטענים.

דלית רגב: תכף אמנה בקצרה, אבל מה שחשוב לי לומר פה הוא שגובשה פרוגרמה לתחנות ריענון ל-15 משאיות, ל-5 משאיות וגם מפרצי בדיקה לניידות שכיום בודקות בשוליים את הרכבים.

דלית רגב: ובהיעדרם של הניידות, הרי ניידות ינועו ממקום למקום, אז זה ישמש גם למקום מנוחה לשתי משאיות.

דלית רגב: כבר יש לנו פרוגרמה, אותרו 24 מיקומים, ישבנו עם מועצת המובילים ועם כל הגורמים הרלוונטיים בנתיבי ישראל וכולי.

דלית רגב: גיבשנו את המיקומים האופטימליים וקיבלנו תקצוב של כ-100 מיליון שקל להתחיל לבצע.

דלית רגב: זה הועבר לבדיקה סטטוטורית שאישרה לנו להתחיל כבר בחצי מהמיקומים.

דלית רגב: קיבלנו 8 מיליון שקל מתוך אותם 100 מיליון, ואנחנו מתחילים בעבודה וזו בשורה נהדרת.

בועז טופורובסקי: מעולה, אז מה לוח הזמנים?

דלית רגב: כרגע לוח הזמנים בבדיקה סטטוטורית.

דלית רגב: ברגע שנעבור את הבדיקה הסטטוטורית לחצי מהמיקומים, נאתר ונראה לגבי החצי הנותר, איפה שיש בעיות, נעשה לפתור אותם או על ידי מיקומים חלופיים או שיפור מיקומים.

דלית רגב: אחרי בדיקה סטטוטורית יש הליכי תכנון מפורט וכולי, ויוצאים לביצוע.

דלית רגב: אני מקווה שתזמין אותנו לביקורת מעקב ונוכל להצביע על דברים משמחים.

בועז טופורובסקי: טוב.

בועז טופורובסקי: אבל את לא יודעת להגיד מתי זה יהיה?

דלית רגב: בדיקה סטטוטורית?

דלית רגב: התחלנו את הפרויקט.

דלית רגב: אני יכולה להגיד לך שזה הולך ממש מהר.

דלית רגב: התחלנו את הפרויקט הזה רק לפני שנה ורבע.

דלית רגב: ותוך שנה ורבע התחלנו ממש לעשות מהפך בתחום הזה – גם פרוגרמה, גם סטטוטוריקה, גם תקצוב ובכל מושג זה תהליך מהיר.

בועז טופורובסקי: הבשורה היא מעולה ואנחנו מאוד שמחים, אני פשוט הייתי שמח אם הייתי יודע מתי נראה את זה בעיניים, מתי אנשים יוכלו לנוח שם.

דלית רגב: כולנו פה עם אש בעיניים, כולנו מנסים לדחוף את זה כמה שיותר.

דלית רגב: גם לדחוף חסמים, נתיבי ישראל – נת"י, עוזרים לנו, מנכ"ל נת"י וכל הגורמים בנת"י עוזרים לנו ודוחפים את זה ממש חזק.

דלית רגב: גם משרד התחבורה עם התקציב וגם משרד האוצר, נרתמו לדבר הזה, ואני לא ראיתי כזה שיתוף פעולה, באמת מדהים.

בועז טופורובסקי: אוקיי.

בועז טופורובסקי: בואי נמשיך.

בועז טופורובסקי: שעות עבודה ומנוחה.

דלית רגב: שעות עבודה ומנוחה, תקנה 168 המפורסמת והמורכבת.

דלית רגב: קודם כל אני לא מתייחסת לנהיגה הבין-לאומית כי דורון יתייחס בהמשך ל-168א'.

דלית רגב: אני אתייחס לתקנה 168.

דלית רגב: ישבנו עם מועצת המובילים ועם כל האיגודים, עשינו חריש עמוק וגיבשנו את התקנה.

דלית רגב: גבי בן הרוש פה בזום יוכל לומר כמה שעות דיון היו לנו.

דלית רגב: אנחנו מתכוונים ל-168א' שזאת בעצם התקנה האירופית עם שינויים מינוריים.

דלית רגב: עדיין בתוך משרד התחבורה, אנחנו צריכים לשבת עם התחבורה הציבורית לראות האם בתחבורה הציבורית, מה השונות ומה הפערים.

דלית רגב: ובמשרד התחבורה, המנכ"לית תגבש עמדה מה הם החלופות.

דלית רגב: אנחנו נציג את החלופות והיא תקבל החלטה.

בועז טופורובסקי: דלית, אני מנסה להיות איתך, אבל את כאילו אומרת – אנחנו התקדמנו, התקדמנו, התקדמנו, ואז את אומרת: נציג למנכ"לית חלופות והיא תבחר את החלופה.

דלית רגב: כמובן.

דלית רגב: קודם כל יש הליכי דיון במשרד התחבורה, אני רק רוצה להגיד איפה הפער: יש 168, יש רכב כבד ויש תחבורה ציבורית.

דלית רגב: לפעמים הצרכים הם קצת שונים ויש מחלוקות.

דלית רגב: לא הצלחנו כרגע לגבש נוסח אחיד ואנחנו בתוך - - -

בועז טופורובסקי: אין בעיות, אבל המחלוקות ידועות.

בועז טופורובסקי: אפילו אני שאני פחות בעניין מכם, דיברנו על זה ב-9 בינואר על המחלוקות.

בועז טופורובסקי: למשל, אם זמן ההמתנה בנמל נחשב וכולי.

בועז טופורובסקי: אנחנו מכירים את המחלוקות.

בועז טופורובסקי: פשוט צריך לשבת ולקבל החלטה והכרעה.

בועז טופורובסקי: אני לא מבין למה לא יושבים ומקבלים החלטה והכרעה.

דלית רגב: קודם כל המנכ"לית ישבה.

דלית רגב: היא ממש נכנסה לעניין הזה.

דלית רגב: קיימנו כבר דיון פנימי.

דלית רגב: היא שלחה אותנו לעשות עבודה נוספת.

דלית רגב: בדקנו מה קורה באירופה.

דלית רגב: עשינו חריש עמוק לעניין הזה.

דלית רגב: ישבנו עם כל גורמי העניין, כל בעלי העניין, כי אנחנו רוצים הסכמה מקיר לקיר.

דלית רגב: כך שלא נגיע לוועדת הכלכלה ויהיו פה אי הסכמות וזה יצוף פה.

דלית רגב: גם אם יש מחלוקות בבית ואנחנו כרגע בתקנה משותפת, גם לתחבורה הציבורית וגם לרכב כבד.

דלית רגב: אנחנו רוצים לדעת האם 168 יכולה להיות במתכונת הנוכחית שלה המשותפת, או לחילופין.

דלית רגב: לכן זה מצריך בכל זאת דיון נוסף.

דלית רגב: זה לא שמשרד התחבורה לא עשה, הוא עשה הרבה.

דלית רגב: שוב, אתה יכול לשאול פה את כל הנוגעים בדבר, קיימנו הרבה דיונים.

בועז טופורובסקי: לרגע לא טענתי שלא עשיתם.

דלית רגב: אתה רוצה לראות התקדמות, ואני אומרת שיש התקדמות.

דלית רגב: אבל זו תקנה שאני לפחות מכירה אותה בכובע שלי, לפחות מ-2008.

דלית רגב: ב-2010 היה הנוסח, הוא הגיע לוועדת הכלכלה, זה התפוצץ, זה מורכב מאוד, ואנחנו מנסים באמת להגיע לנוסח מוסכם או לחלופה שאותה אנחנו נקבל.

בועז טופורובסקי: אוקיי, בואו נמשיך.

דלית רגב: חקירת תאונות ויישום המסקנות – מי שעושה חקירות לעומק זה הרלב"ד.

בועז טופורובסקי: או המשטרה.

דלית רגב: או המשטרה.

דלית רגב: הרלב"ד בעצם עושה את החקירה לעומק במטרה להפיק לקחים ולמנוע את התאונה הבאה.

דלית רגב: המשטרה יש לה תפקיד אחר, זה יותר לעניין דיני ראיות.

דלית רגב: בכל מקרה, מבחינתנו, כרגע ביקשנו מהמשטרה לקבל נתוני תאונות דרכים.

דלית רגב: אנחנו הרגולטור ואנחנו לא מקבלים נתוני תאונות דרכים.

דלית רגב: כרגע זה בהליך, אנחנו ממצים, ברגע שיש הפרה של קצין בטיחות או בעל חברה ואנחנו מגלים אותה, אנחנו פועלים בדרכים שלנו.

דלית רגב: אנחנו יכולים להזמין קצין בטיחות לשימוע ולבירור.

דלית רגב: אנחנו יכולים לזמן בעל חברת הובלה לאותו הליך.

דלית רגב: אנחנו יכולים גם לשלול רישיון של חברה.

דלית רגב: שוב, יש לנו סנקציות, הן מוגבלות, אבל - - -

בועז טופורובסקי: למה אתם לא מקבלים מידע מהמשטרה?

דלית רגב: ביקשנו כרגולטור נתונים מהמשטרה.

דלית רגב: לצערנו לא קיבלנו.

בועז טופורובסקי: אילן, בבקשה תציג את עצמך.

אילן גורן: שלום, שמי אילן גורן, ראש מדור מחקר ומידע של אגף התנועה.

אילן גורן: הבקשה הגיעה אלי ואנחנו מטפלים בזה.

אילן גורן: התהליך הזה של העברת נתונים לא דרך טפסי א' וב' היא פחות מוסדרת.

אילן גורן: אנחנו מטפלים בזה, אנחנו הוצאנו כבר את הנתונים וזה אמור לעבור את האישורים של הייעוץ המשפטי ושל גורמי הפיקוד ואז נוכל להעביר את זה בצורה מסודרת.

בועז טופורובסקי: שניר, מה קורה עם חקירת תאונות בשביל לבדוק את נושא הבטיחות בדרכים?

שניר זיידל: בחקירת תאונות עומק הקשורות לרכבי משא מ-2012 – נסתיימו שבע חקירות כאלה.

שניר זיידל: אנחנו עכשיו עושים תהליך של מעקב אחרי המלצות, בעיקר נוכח התאונה האחרונה של כביש 89.

שניר זיידל: הוועדה סיימה את העבודה שלה בשבוע האחרון.

שניר זיידל: אנחנו צריכים לשלוח את הקטעים להתייחסות של הגורמים שמופיעים שם.

שניר זיידל: אחרי שנתגבר על כמה חסמים משפטיים – גם מול המשטרה – נוכל לבוא ולהציג את זה.

בועז טופורובסקי: שים לב שאני מניח שהתאונה הזאת הייתה באזור שלא נעשתה בו ביקורת, אבל לעומת זאת, כן הייתה חתימה של קצין בטיחות שם.

בועז טופורובסקי: אבל אני בטוח ששמת לב.

בועז טופורובסקי: נמשיך – פיקוח על פעילות קציני בטיחות.

דלית רגב: נתונים מספריים: ב-2021 בוצעו 928 פיקוחים על חברות בהן מועסקים קציני בטיחות בתעבורה.

דלית רגב: 2022 – 134 רק בינואר-פברואר.

בועז טופורובסקי: עשיתים את הדבר הבסיסי שמקום שבו הורדתם כלי רכב כבד מהכביש, באתם לקצין בטיחות שאישר אותו?

בועז טופורובסקי: עשיתם את החיבור הזה?

דלית רגב: בוודאי.

דלית רגב: זה שגרתי.

בועז טופורובסקי: ואז מה קורה לאותו קצין בטיחות?

דלית רגב: הוא נקרא לבירור.

דלית רגב: ברגע שאנחנו רואים חריגה ולפעמים אנחנו רואים דברים מזעזעים.

בועז טופורובסקי: יש סנקציות?

בועז טופורובסקי: קורה שיש משהו על קצין בטיחות שנקרא לבירור ולא נתן תשובה שמניחה את הדעת?

דלית רגב: אנחנו יכולים להטיל עליו אמצעי תיקון.

דלית רגב: זה תלוי בחומרת העבירה.

דלית רגב: יש אמצעי תיקון ויש אמצעים שאנחנו יכולים לקחת לו את כתב ההסמכה בכפוף לשימוע.

דלית רגב: יש לנו הרבה מאוד סנקציות על הסולם הזה.

דלית רגב: אנחנו יכולים לקרוא גם לבעל החברה וכולי.

בועז טופורובסקי: וזה נכון שיש מפקח אחד על 2,000 קציני בטיחות בערך?

דלית רגב: אגיד לך משהו עוד יותר עצוב – אפילו את המפקח הזה כבר אין לנו.

דלית רגב: יש 2,100 קציני בטיחות שאנחנו צריכים לפקח עליהם, לפקח גם על שטחים תפעוליים – היה לנו מפקח אחד וכרגע אין לנו את המפקח הזה.

דלית רגב: אנחנו נמצאים בהליכי גיוס.

דלית רגב: חסרים די הרבה תקנים.

דלית רגב: אנחנו מנסים לעשות את הטוב ביותר עם התקנים שלנו.

אורית סטרוק: חסרים לכם תקנים או חסר לכם אנשים שיאיישו תקנים?

דלית רגב: עד כמה שזכור לי, חסרים לנו או שבעה או שמונה תקנים.

דלית רגב: בחלקם אנחנו נמצאים בהליכי איוש ובחלקם אנחנו - - -

אורית סטרוק: זה לא מובן.

אורית סטרוק: חסרים תקנים זה שאין לך תקן ויש שאת לא יכולה לאייש את התקן.

אורית סטרוק: אלה שני מצבים שונים.

דלית רגב: את צודקת.

דלית רגב: יש לי בעצם שמונה תקנים ששייכים, שאני צריכה לאייש.

אורית סטרוק: קיימים שהם לא מאוישים.

דלית רגב: שהם לא מאוישים.

דלית רגב: מתוכם כרגע אנחנו נמצאים בהליכי איוש של שלושה תקנים.

אורית סטרוק: את יכולה להגיד למה הם לא מאוישים?

דלית רגב: אני לא יודעת מה הסיבות, אני מניחה שמשרד התחבורה עושה ככל שביכולתו כדי לאייש את התקנים האלה, כי הוא רואה חשיבות - - -

אורית סטרוק: אז למה הם לא מאוישים?

אורית סטרוק: המשכורת לא משתלמת?

אורית סטרוק: מקצוע שקשה ללמוד אותו?

אורית סטרוק: מה הסיבה?

דלית רגב: התקנים שנמצאים בהליכי איוש, אני מניחה שנצליח לאייש אותם.

דלית רגב: וברגע שיצאו מכרזים נוספים אנחנו נלחץ שגם אותם אנחנו נוכל לאייש.

דלית רגב: יש באופן כללי מחסור בכוח אדם בתחום הזה.

דלית רגב: דוח מבקר המדינה מאוקטובר 2020 ראה את כל התקנים מאוישים, הוא ראה את התקינה והתייחס לזה שהתקינה עצמה לא מספיקה אלא צריכים להוסיף הרבה יותר, גם בתחום הניידות וגם בתחום הפיקוח.

דלית רגב: אני מניחה שהעוגה התקציבית היא עוגה מוגבלת ויש סדרי עדיפויות.

אורית סטרוק: אתם ביקשתם עוד תקנים?

דלית רגב: כמובן שביקשנו.

בועז טופורובסקי: חברת הכנסת סטרוק, נושא בטיחות הדרכים זה הבן החורג של משרד התחבורה.

בועז טופורובסקי: הם לא אוהבים את זה, הם לא אוהבים להתעסק בזה, זה לא סקסי וזה לא כזה מעניין את אף אחד.

בועז טופורובסקי: ואני לא אומר עליכם באופן אישי, אני אומר מבחינת ההתייחסות ובגלל זה אנחנו כל הזמן כאן בוועדה מעלים דברים ונושאים ואת רואה, זה דיון המשך.

אורית סטרוק: אני מברכת אותך על עצם הקמתה של ועדת המשנה הזו, זה מאוד-מאוד חשוב.

אורית סטרוק: אני מנסה טיפה לסייע.

בועז טופורובסקי: אני יודע.

בועז טופורובסקי: עם המינוי של אבי נאור כיושב-ראש הרלב"ד אמור להיות עולם חדש בנושא הבטיחות בדרכים.

בועז טופורובסקי: אבי נאור לא כאן, אבל נמצא כאן מנכ"ל הרלב"ד ואנחנו ננסה להבין איך אנחנו נהיה בעולם טוב יותר ומה עושים בשביל להגיע לעולם טוב יותר.

בועז טופורובסקי: דיברנו על פיקוח, בוא נדבר על טכוגרף.

דורון קוגמן: שלום, שמי דורון קוגמן, מנהל אגף תקינה והנדסה באגף הרכב.

דורון קוגמן: פרויקט הטכוגרף מנוהל במינהל תנועה במשרד התחבורה.

דורון קוגמן: יש לו תיעדוף גבוה של השרה והמנכ"לית להטמיע אותו.

דורון קוגמן: אנו נמצאים בימים אלה בעיצומה של טיוטת מכרז להפעלה של הטכוגרף.

דורון קוגמן: הטיוטה הזו אמורה להיות ברבעון הבא.

דורון קוגמן: היא אמורה לצאת החוצה.

דורון קוגמן: המכרז המדובר הוא מורכב מאוד.

דורון קוגמן: מדובר על הקמת מערך ייצור של כרטיסים בהתאם לצופן והאמנה האירופאית.

דורון קוגמן: הוא מדבר על פיתוח תוכנה של 168, 168א, להתאים אותו מאירופה למדינת ישראל; הדרכות מקצועיות לכלל הגורמים וכמובן ניהול ומערך ייצור והפצה של הכרטיסים.

דורון קוגמן: במקביל אנחנו מתעסקים עם קידום החקיקה של הטמעת הטכוגרף.

דורון קוגמן: זה רישוי מוסכים, שירותי הובלה והסמכות בעלי תפקידים.

דורון קוגמן: אנחנו עובדים מול גורמים חיצוניים בכל הנושא של הטמעה של האכיפה.

דורון קוגמן: אם זה ההגדרות של היבוא לצורך אכיפה של הטכוגרף הדיגיטלי וגם איך אוכפים את זה.

דורון קוגמן: וכמובן, החברים במשרד מצטרפים לצוותים מקצועיים אירופאיים שקובעים את מדיניות השימוש.

דורון קוגמן: עיקרי תוכנית העבודה – ברבעון הבא להפיץ את המכרז.

דורון קוגמן: אנחנו צופים ששנה לאחר מכן יהיה אישור דגמים של כרטיסים חכמים דרך מעבדות בחו"ל, כשהשאיפה היא ברבעון ראשון 2024, להטמיע את הטכוגרף במדינה.

בועז טופורובסקי: זאת אומרת שבמקרה הטוב, רבעון ראשון עוד שנתיים, זאת אומרת עוד שנתיים.

דורון קוגמן: נכון.

דורון קוגמן: הסברתי על רגל אחת את כל המורכבות של הצטרפות לאמנה בין-לאומית; התאמה למדינת ישראל; מערך הפצה; הקמה ומכרז.

דורון קוגמן: אנחנו מקווים ורוצים שלמול המכרז המורכב הזה יהיו לנו הצעות.

בועז טופורובסקי: שניר, מה קורה?

שניר זיידל: מאיזו בחינה?

בועז טופורובסקי: אתה מרגיש רגוע, אפשר ללכת לישון בשקט?

שניר זיידל: אף אחד פה לא מרגיש רגוע.

בועז טופורובסקי: כי מתחילת השנה, 32% מההרוגים היו במעורבות רכב כבד.

שניר זיידל: כן.

שניר זיידל: מתחילת השנה – 80 הרוגים בכבישי ישראל.

שניר זיידל: מתוכם, כמו שאמרת, 28 במעורבות של רכב כבד, שזה כולל משאיות ואוטובוסים.

שניר זיידל: אני חושב שאף אחד לא רגוע, אף אחד ממי שיושב פה מסביב לשולחן.

שניר זיידל: לא אנשי משרד התחבורה, לא אנחנו ולא - - -

בועז טופורובסקי: כן, אבל אתה מרגיש איזו - - - אני מרגיש כאילו שאנחנו יושבים בנעימים, ויכול להיות שעוד מעט אוטובוס - - -

שניר זיידל: אני לא מרגיש שאני יושב בנעימים.

שניר זיידל: אני חושב שגם יושב-ראש הרלב"ד שישב פה לפני שבועיים או שלושה כשהוא הציג את התוכנית שלו, לא יושב בנעימים.

שניר זיידל: בימים אלה אנחנו לוקחים את התוכנית הלאומית הקודמת ופשוט הופכים אותה לתוכניות עבודה, כשאחד התחומים העיקריים זה נושא של כלי רכב כבדים.

שניר זיידל: זה יהיה בשיתוף פעולה עם משרד התחבורה, עם המשטרה, וגם כחלק מצוות אכיפה שכבר התחיל לעבוד, וצוות אכיפה גדול יותר, יחד עם המשרד לביטחון פנים – הבט"פ – ומשרד התחבורה שבראשו יעמוד יושב-ראש הרלב"ד.

שניר זיידל: זה לגבי מה שאנחנו כרגע עושים.

שניר זיידל: מבחינת אותן נקודות שעלו פה בישיבה הקודמת, דבר ראשון, הרלב"ד הגישה את מסמך הסטטוס על פי בקשת הוועדה בישיבה האחרונה, הגישה אותו למשרד התחבורה.

שניר זיידל: על סמך זה קיבלתם את המכתב מהמשרד וגם ישבנו כמו שציינת, ישבנו לישיבת ביניים.

בועז טופורובסקי: כרגע אמרו לך שהם קיבלו את זה להתייחסות רק לפני יומיים-שלושה.

שניר זיידל: העברנו בדיוק מתי שהתבקשנו.

שניר זיידל: דבר נוסף, אנחנו מסתכלים על מספר גורמים עיקריים מכל הנקודות האלה שאנחנו חושבים שהטיפול בהם בשנתיים הקרובות יכול להוביל לשינוי משמעותי.

שניר זיידל: דבר ראשון, הנושא של מחסור בנהגים.

שניר זיידל: אנחנו מדברים כרגע על מחסור של כ-3,000 נהגים ברכב כבד ו-3,000 ברכב ציבורי, בתחבורה ציבורית, באוטובוסים.

שניר זיידל: אם אני לא טועה, מ-2014 הייתה אז ישיבה פה בוועדת המשנה, והיו כל מיני מסקנות, אבל בעצם הדבר הזה לא התקדם.

שניר זיידל: כל מי שיושב בשולחן מכיר את הנושא הזה, וזה יהיה אחד מהנושאים שאותו אנחנו נרצה לקדם בשנתיים הקרובות.

שניר זיידל: הנושא של טכוגרף דיגיטלי שדיבר עליו דורון, אני מקווה שיתקדם לפי לוחות הזמנים.

בועז טופורובסקי: למה שאני אהיה נהג אוטובוס?

בועז טופורובסקי: אני לא מבין, אם אני מקבל 38 שקלים לשעה, ועכשיו מדברים על להפוך את שכר המינימום ל-40 שקל לשעה.

בועז טופורובסקי: אז איפה המדינה כל כך נאבקת ונלחמת להביא נהגי אוטובוס?

בועז טופורובסקי: אני יודע שזה לא אתה.

בועז טופורובסקי: אבל אני שומע דברים ואני לא רואה עשייה בשביל לשנות את זה.

בועז טופורובסקי: תמשיך בבקשה.

אורית סטרוק: איך אתם חושבים באמת, אתה אומר שאתם מאתרים את זה כאחת משלוש הנקודות החשובות שצריכים לשנות.

אורית סטרוק: איך אתם חושבים לשנות את זה?

אורית סטרוק: איך לבוא להיות נהגי אוטובוסים?

שניר זיידל: חלק מהדברים שיהיו, אני מעריך שזה גם יהיה להפוך את המקצוע הזה לשם מקצוע.

שניר זיידל: עם תנאים מסוימים, עם הכשרות מסוימות, עם הבטחה לקביעות כזו או אחרת.

שניר זיידל: כרגע אני לא יכול להבטיח שום דבר, אבל הדברים האלה חייבים להיבחן יחד עם כל הגורמים, כולל משרד האוצר, כדי לראות - - -

אורית סטרוק: אז לא שיש תוכנית, אתם עושים הכול כדי ש - - -

שניר זיידל: לא אמרתי שיש תוכנית.

שניר זיידל: אמרתי שאנחנו לוקחים את זה כנושא, כדי לראות איך אנחנו בסופו של דבר מגבירים.

שניר זיידל: אגיד שיש כל מיני רעיונות, כולל לקחת נהגים מהצבא שכבר יש להם הכשרה, כבר יש להם ניסיון, כמו עבודה מועדפת.

שניר זיידל: אז הם לא יהיו לעשר שנים, אבל הם יוכלו להגיע לשלוש שנים או חמש שנים ולקבל על זה וכולי – אז כבר הרווחנו.

שניר זיידל: אנחנו מדברים על מאות נהגים אם לא יותר שמשתחררים כל שנה.

שניר זיידל: זאת דוגמה אחת, ויש עוד דוגמאות שאני לא רוצה כרגע להעלות אותם פה.

שניר זיידל: זה אולי נכנס לחלק השני של הדיון, הנושא של מערכת זיהוי שטחים מתים, שבו נעשה פיילוט, הפיילוט הזה נכשל בתחום של התחבורה הציבורית.

בועז טופורובסקי: רגע, לפני שאנחנו עוברים נושא, אנחנו עדיין במשא כבד, תן התייחסות על השטח מת.

שניר זיידל: לגבי שטחים מתים – זה מאוד חשוב.

שניר זיידל: חלק גדול מהתאונות שקורות עם רכבים כבדים – אוטובוסים ומשאיות, במאפיין של היפגעות עם הולכי רגל, זה בעיקר בשטחים המתים.

שניר זיידל: חלק מהתאונות שחקרנו הם בנושא הזה, ולזה חייבים - -

בועז טופורובסקי: אני הייתי בסימולטור אצל ישראל, וכל הזמן פגעתי בילדים בשטח מת בסימולטור.

בועז טופורובסקי: איך אפשר לראות – אני לא יודע.

שניר זיידל: - - למצוא פתרון ולהתקין את זה ברכבים האלה.

שניר זיידל: זה יוריד בצורה משמעותית את ההיפגעות.

בועז טופורובסקי: רגע, כשאומר לי מנכ"ל הרלב"ד: "חייבים למצוא לזה פתרון" – מה זה אומר?

שניר זיידל: זה אומר שהיה פיילוט בנושא הזה, הפיילוט נכשל.

ליאת גרשון: חשוב שתציין למה בדיוק הוא נכשל.

ליאת גרשון: זה לא משהו שאנחנו מכירות.

בועז טופורובסקי: ליאת, את תקבלי זכות דיבור.

בועז טופורובסקי: חכי.

שניר זיידל: ממה שאני מכיר והתארחתי בא.ד.י מערכות וישבנו אתכם ושמענו את כל הדברים, כולל אנשים שלנו שהיו בתוך זה.

שניר זיידל: בסופו של דבר, לרשות לתחבורה ציבורית – יושב פה גם רן שדמי – היו דרישות ברורות מאוד מבחינת אמינות בנוגע למערכת הזו.

שניר זיידל: והמערכת הזו, לפי מה שאנחנו יודעים – לא עברה.

בועז טופורובסקי: השנה 2022, לא מעניין אותי מערכת ספציפית.

בועז טופורובסקי: בכל העולם – אין בנמצא מערכות לזיהוי שטח מת שאפשר להתקין במדינת ישראל באוטובוסים וברכבי משא כבד?

דורון קוגמן: בהתאם לתקינה האירופאית, אוטובוסים במשא כבד, ביולי השנה, נכנסת המערכת הזאת כחובה לכל דגם חדש; ובשנת 2024 לכל משאית ואוטובוס.

בועז טופורובסקי: זה מתחבר לדבר הבא: יש אוטובוס משנת 2020, איך דואגים שיהיה לו גם את זה?

בועז טופורובסקי: רק מי שקונה אוטובוסים חדשים – החיים שם יותר בטוחים?

דורון קוגמן: אני יכול להוסיף לגבי שטח מת.

דורון קוגמן: משרד התחבורה, אגף הרכב, מכיר ארבע מערכות כאלה, שניים יושבים פה שפנו אלינו.

דורון קוגמן: יצאנו לפיילוט, הפיילוט התחיל לא טוב, עשו לו כמה התאמות.

דורון קוגמן: המשיך אחרי זה ושוב – חלק אמרו שזה עונה, חלק אמרו שלא עונה להם המערכת הזאת.

דורון קוגמן: בסופו של דבר, יש תקינה, תקינה אירופאית, ואנחנו הולכים לאור התקינה האירופאית.

דורון קוגמן: אף מערכת כרגע לא עומדת בתקינה האירופאית, ולכן אנחנו לא יכולים לבוא ולהגיד: אוקיי, את המערכת הזאת אנחנו יכולים להטמיע באוטובוסים.

דורון קוגמן: כשאחת מארבעתן תעמוד בתקינה האירופאית – נוכל לפעול.

בועז טופורובסקי: ברשותכם, אני רוצה לסיים את הדיון.

בועז טופורובסקי: שניר, יש איזושהי בשורה?

בועז טופורובסקי: המועד היחיד שקיבלתי, שאני יכול לזכור אות, הוא רבעון ראשון 2024 להכנסת הטכוגרף.

בועז טופורובסקי: כל השאר בטיפול.

בועז טופורובסקי: יש בשורה, משהו?

שניר זיידל: לא.

בועז טופורובסקי: ישראל או ששי, יש לכם משהו להוסיף לדיון הזה?

ישראל גנון: ישראל גנון, יושב-ראש ארגון נהגי האוטובוסים.

ישראל גנון: אני אומר שאי אפשר לישון בשקט, לא רק לא לשבת בשקט.

ישראל גנון: הנושא הזה, מה שדלית העלתה, נכון, את עושה ממש עבודה טובה ורוצה לקדם את זה, אבל זה לא הגיוני.

ישראל גנון: לא צריכים לחכות למנכ"לית ולשרה לשינוי תקנה 168.

ישראל גנון: את זה אנחנו נשנה עם הטכוגרף הדיגיטלי.

ישראל גנון: ועד שהיא תקבל ועד שהיא תחליט מה לעשות, הכול בסדר.

ישראל גנון: אבל יש לנו תקנה היום, יש לנו 15,000 נהגים, בעצם יש יותר כי יש גם את נהגי המשאיות, אלה מאות אלפי נהגים שנוסעים היום.

ישראל גנון: הנהג צריך לדעת אם הוא עבריין או לא עבריין.

ישראל גנון: אם הוא יכול לעבוד 16 שעות ביום, כשיש הפסקה של שלוש שעות באמצע או לא.

ישראל גנון: אם ההפסקה שלו היא חצי שעה או שאם הסדרן אומר לו לצאת חמש דקות יותר מוקדם, האם מותר לו לצאת.

ישראל גנון: אנחנו צריכים הבהרה לתקנה הזאת.

ישראל גנון: התקנה הזאת הורגת אותנו, הורגת את האנשים, הורגת את הנהגים.

ישראל גנון: כולם קורסים מזה, כולם מנצלים את זה לרעה.

ישראל גנון: הנהגים עייפים והנהגים צריכים שיבוא הרגולטור, שתבוא הרשות המבצעת ותעשה סדר.

בועז טופורובסקי: דלית, מתי תהיה הבהרה לתקנה?

בועז טופורובסקי: לפני שנת 2024, מתי תהיה הבהרה לתקנה?

בועז טופורובסקי: יש לנו איזה לוח זמנים?

בועז טופורובסקי: אני מנסה כל הזמן להבין איזשהו - - -

דלית רגב: לא, אנחנו לא מדברים על הבהרה לתקנה.

דלית רגב: אנחנו מגבשים תקנה - - -

בועז טופורובסקי: את מגבשת תקנה חדשה – בסדר.

בועז טופורובסקי: עד שמגבשים תקנה חדשה, אם אני נהג?

דלית רגב: אם יש משהו לא ברור, זאת אומרת.

בועז טופורובסקי: יש משהו לא ברור.

בועז טופורובסקי: אני שלחתי שאילתה וקיבלתי תשובה לא ברורה.

בועז טופורובסקי: תשובה שזה נתון לפרשנות בית משפט.

בועז טופורובסקי: אני לא רוצה שבית משפט יפרש, אני רוצה שאתם תגידו לי.

ישראל גנון: על הפסקה, על 12 שעות, על כל הדברים שרשומים.

ישראל גנון: כל סעיף וסעיף שם בתקנה.

ישראל גנון: הרי זאת תקנה של 40-50 שנה ואף אחד לא יודע לפרש אותה.

ישראל גנון: זה המחדל הגדול.

ישראל גנון: וזה מחדל שלא עולה כסף.

ישראל גנון: זה מחדל שכבר מחר בבוקר - - -

יוני קריספין: אני נהג אוטובוס שעובד 12 שעות ואין לי הפסקה אפילו חצי שעה.

יוני קריספין: אפילו חצי שעה אין לי כי אני כל שלוש שעות קם לחמש דקות, אז אין לך עבודה ברצף של ארבע שעות, אתה תעבוד 12 שעות עם סיכות בעיניים, ועם משקה XL ושוקולדים בשביל להחזיק ולהעביר את היום.

בועז טופורובסקי: ואם אתה צריך ללכת לשירותים?

יוני קריספין: אני משתין ליד הגלגל, בתוך בקבוק וממשיך.

יוני קריספין: או שהולך לנוסעים - - -

בועז טופורובסקי: גם אין לך איפה לעצור.

יוני קריספין: אין לי.

יוני קריספין: אני עוצר באמצע הדרך עם הנוסעים, הולך למכסה מנוע, פותח אותו ועומד מאחוריו ומתפנה.

יוני קריספין: אין לי אפשרות אחרת.

דלית רגב: אני חושבת שרן שדמי נמצא פה, הוא סגן מנהל הרשות לתחבורה ציבורית בפועל, אז הוא יוכל להגיב לגבי קשיים כאלה ואחרים.

דלית רגב: ברור שהתקנה מורכבת, ברור שיש אי בהירות בה, אפילו בבתי משפט לא ממש הייתה קביעה חד משמעית.

דלית רגב: לכן אנחנו נדרשים לתקן את התקנה.

דורון עזרא: וזה התפקיד שלכם לתקן את התקנה.

דורון עזרא: שמי דורון עזרא מההסתדרות הכללית, אני מייצג את התחבורה הציבורית נמצאים פה גם חברי מהלאומית, אני רוצה לומר לך שזה בזבוז זמן לעשות תקנה 168 גם לנהגי המשאיות וגם לנהגי האוטובוסים.

דורון עזרא: זה מיותר.

דורון עזרא: לנהגי האוטובוסים צרכים אחרים, לנהגי המשאיות צרכים אחרים.

דורון עזרא: נהג משאית יכול להיכנס לתחנת דלק לעצור ולהתפנות.

דורון עזרא: נהג אוטובוס לא יכול להגיד לנוסעים: סליחה, אני צריך להתפנות.

דורון עזרא: בכלל חבל על הזמן.

דורון עזרא: אתם שורפים זמן מיותר ונאמרים פה דברים – אנחנו באים מהשטח – באמת נחמדים, אבל אם רוצים שיהיו נהגים אז התחבורה הציבורית חייבת, חייבת לעבור שינוי.

דורון עזרא: ואדוני היושב-ראש, זה כבר לא 38 זה 43 שקלים, אבל זה עדיין לא מביא נהגים.

דורון עזרא: אם אנחנו מדברים על בטיחות, קציני הבטיחות היו ממונים למנכ"לים.

דורון עזרא: וכפי שיוני אומר, יש הרבה מקרים של נהגים, ואני מכיר את זה באגד, בדן, שהם לא מגיעים להפסקות והם ממשיכים לעבוד ואף אחד לא נותן על זה את הדין.

דורון עזרא: ובסוף באיזשהו מקום תופסים את הנהג ומאשימים אותו.

דורון עזרא: לכן התקנה חייבת להשתנות בצורה דרמטית.

בועז טופורובסקי: זה ברור, אבל אני לא מבין למה לוקח כל כך הרבה זמן.

בועז טופורובסקי: יש לנו רק שאלה אחרונה, כי ביקשנו שמשרד התחבורה והבטיחות בדרכים יקים צוות לטיפול מערכתי בנושא הרכב הכבד.

בועז טופורובסקי: זה קרה?

בועז טופורובסקי: זה צוות בין-משרדי.

דלית רגב: יש לנו שני צוותים שמטפלים כרגע ברכב הכבד.

דלית רגב: צוות תוכנית אב למטענים שמקדם ברמת המקרו כל מיני פרויקטים ומסיר חסמים מהיישום שלהם, ועוסק בכל הנושאים של שטר מטען דיגיטלי, נתיבי זחילה במשאיות וכולי.

דלית רגב: הקמנו שלוש ועדות משנה מקרב הצוות הזה – תת ועדה לאכיפה, תת ועדה לתשתיות ותת ועדה לרכבות.

בועז טופורובסקי: זה הכול בתוך משרד התחבורה.

דלית רגב: לא, לא, ממש לא.

דלית רגב: הצוות הזה הוא צוות בין-משרדי, הוא מורכב מאגף התנועה, מחברות התשתית.

דלית רגב: אין לנו משרדים אחרים, אבל משרדים רלוונטיים.

דלית רגב: חוץ מזה, יש לנו צוות אכיפה כפי שעדכן שניר מנכ"ל הרלב"ד; צוות משותף לנו ולרלב"ד שמונה את כל הגורמים – בתחומי היסעים, בתחומי התחבורה הציבורית, ניידות, קציני בטיחות בתעבורה וכולי, שאנחנו עוסקים בו בתחום האכיפה ושיפור האכיפה.

דלית רגב: אמור לקום צוות נוסף עם הבט"פ (המשרד לביטחון פנים), משרד התחבורה והרלב"ד.

בועז טופורובסקי: אמור.

בועז טופורובסקי: הבנתי.

בועז טופורובסקי: הרלב"ד, אתם מרגישים שאתם מתכללים את האירוע?

בועז טופורובסקי: שניר, תשובה לפרוטוקול הוועדה, אתם מתכללים את האירוע?

שניר זיידל: אני אומר שאנחנו מתחילים לבנות את המסגרת לתכלול האירוע.

שניר זיידל: כן.

בועז טופורובסקי: מתחילים.

שניר זיידל: מתחילים לבנות את המסגרת לתכלול האירוע כחלק מהתוכנית הלאומית, בזה אנחנו - - -

בועז טופורובסקי: אני מסיים את החלק הראשון של הישיבה.

בועז טופורובסקי: אני מזכיר לכם שהחלק הראשון נוגע לטיפול בגורמי סיכון של משאיות, אוטובוסים והסעות ילדים.

בועז טופורובסקי: אני חייב להגיד, זו ישיבה שלישית בנושא, הייתה ישיבה לפני כן ב-9 בינואר בנושא הזה הספציפי.

בועז טופורובסקי: הוועדה לא קיבלה ולא נחה דעתה על כך שממשלת ישראל והרשות המבצעת על כל חלקיה פועלת בצורה ובבהילות ובדחיפות ובדרך הנכונה, בשביל להציל חיי אנשים, ילדים ובכלל אזרחים בכבישי ישראל בכל מה שקשור למשא הכבד.

בועז טופורובסקי: מתחילת 2022, כמו שנאמר מקודם, מתוך 80 תאונות – הבאת היום נתונים מעודכנים יותר – ב- 28% מהתאונות היו מעורבים רכבי משא כבד.

בועז טופורובסקי: דיברנו מקודם ש-3% מהרכבים על הכביש – דיברנו ב-9 בינואר – הם רכבי משא כבד.

בועז טופורובסקי: הנתון הזה הוא מזעזע.

בועז טופורובסקי: התשובות הן תשובות שמראות על כיוונים, אבל הכיוונים הם בלי תאריכים, למעט הטכוגרף שהוא בעוד יותר מדי זמן ובלי לוחות זמנים ברורים.

בועז טופורובסקי: הוועדה חושבת והוועדה קובעת שממשלת ישראל לא מתייחסת בשיא הרצינות לסכנות החיים, סכנות החיים שיש כתוצאה מכל ההתנהלות סביב משא כבד – אוטובוסים והסעות ילדים.

בועז טופורובסקי: אנחנו לא מקבלים את התוצאות כמו שאנחנו רוצים.

בועז טופורובסקי: והרלב"ד כגוף שביקש לקבל חזרה את הסמכויות לתכלול הנושאים הודיע כאן שהנושא התחיל להיות מתוכלל.

בועז טופורובסקי: אלה תשובות שאני לא יודע אפילו מאיפה להתחיל.

בועז טופורובסקי: אני מבקש לקבל איזושהי מסגרת של תוכנית, עם לוחות זמנים ויעדים.

בועז טופורובסקי: תגידו לי אתם, הרלב"ד, אתם בהנהגה החדשה, עד מתי אתם רוצים לתת לי אותה?

בועז טופורובסקי: קחו בחשבון שאנשים נהרגים.

בועז טופורובסקי: עד מתי?

בועז טופורובסקי: שניר, תגיד לי, אתה רוצה לדבר עם אבי ולחזור אלי?

בועז טופורובסקי: אני רוצה לדעת תוכנית - - -

שניר זיידל: אני אומר שוב, כמו שאבי אמר פה, אנחנו בונים את התוכנית הלאומית כרגע, אני מקווה שזה יהיה תוך חודשיים, לא יותר מזה, שהוא יוכל להציג.

שניר זיידל: בתוך זה יהיה את נושא הרכב הכבד.

שניר זיידל: בתוכו יהיו תוכניות עבודה יישומיות.

בועז טופורובסקי: הוועדה רוצה שתראו לנו את כל הדרישות גם של תקנים ותקציבים, וכל המפקחים וכל מה שצריך בשביל למנוע מרכבים כבדים מסכני חיים בכל הארץ – צפון, דרום, יהודה ושומרון ולא רק במרכז – בשביל שאנשים לא ימותו סתם.

בועז טופורובסקי: לא ימותו כי איזה נהג לקח פנייה ולא ראה את הילד או שהיה יכול לראות את הילד והיה עייף כי הוא ישן 13 שעות, כי הפירוש של התקנה יכול להיות שההמתנה עד שממלאים את המשא זה לא נחשב בשעות נהיגה.

בועז טופורובסקי: אני אפילו לא יודע איך להתחיל.

בועז טופורובסקי: אני מתאר לעצמי, לבוא למשפחה של אותו ילד שנהרג ולהסביר להם את זה.

בועז טופורובסקי: אני לא יודע איך אפשר אפילו להתחיל להסביר את זה.

בועז טופורובסקי: זה פשוט מכעיס.

בועז טופורובסקי: אני רוצה לראות שינוי ואנחנו עוד לא רואים מספיק שינוי.

בועז טופורובסקי: אנחנו רואים התחלות.

בועז טופורובסקי: וקשה לי לבוא כל פעם – שניר, אתה פשוט היחיד שחוזר לכאן.

בועז טופורובסקי: במשרד התחבורה אתם מחליפים לי אנשים, אפילו במשטרה החלפתם לי אנשים, אז קשה לי לבוא בטענות.

בועז טופורובסקי: הוועדה מצפה ממשרד התחבורה, מהרלב"ד והמשטרה, להתייחס ברצינות להחלטות הוועדה.

בועז טופורובסקי: אם אנחנו שלחנו החלטה ב-9 בינואר, שהתקבלה ב-24 בינואר, והתייחסו אליה רק אתמול – זה מראה משהו.

בועז טופורובסקי: וגם, התייחסו בגלל שעשיתי דיון בוועדה על זה שלא קיבלנו התייחסות.

בועז טופורובסקי: חבר'ה, אני מקווה שנראה שיפור.

בועז טופורובסקי: הנושא הבא יכול להיות פתרון, בטח לכל הבירוקרטיה והקשיים בגיוס אנשים ותקנים ותקציבים, ולבדוק ולחפש, ושעות נהיגה והכול, וזה הנושא של הטכנולוגיה.

בועז טופורובסקי: אנחנו נמצאים בעולם שבו הטכנולוגיה יכולה להציל חיים והיא מצילה חיים.

בועז טופורובסקי: הטכנולוגיה ברכבים מוכיחה את עצמה פעם אחר פעם, בין אם זה טכנולוגיה ותיקה יותר כמו כריות אוויר ודרך המיגון של הרכבים עצמם, ובין אם זה טכנולוגיות חדשות יותר, כמו שדיברנו מקודם על שטח מת, על כל מיני מכשירים שמונעים סטייה מנתיב או עצירה.

בועז טופורובסקי: אני יודע שיש תהליכים ואני רוצה לדעת איך אנחנו יכולים לדאוג שיהיה תמריץ להכניס אותם בכמה שיותר רכבים – שזה לא יהיה, סליחה על הפופוליסטיות, רק לרכבים של עשירים ויקרים, אלא גם ברכבים זולים יותר.

בועז טופורובסקי: ואיך אנחנו יכולים לבוא ולהביא למצב שבו גם אנשים עם רכבים יותר ותיקים על הכביש, יהיה להם תמריץ לרכוש טכנולוגיה שאולי תציל את החיים שלהם, ולא רק מי שקונה רכב ב-500,000 שקל יקבל את זה גם ככה.

בועז טופורובסקי: אני מזכיר לכם שב-14 בדצמבר 2020, לפני שנה וחצי, קיימנו דיון מהיר בוועדת הכלכלה על הטמעת טכנולוגיה מצילה חיים בכבישים, תוך בחינת התקדמות הטמעת הרכב האוטונומי בישראל.

בועז טופורובסקי: משרד התחבורה הביא לנו חקיקה מאוד-מאוד מתקדמת לרכב אוטונומי, במהירות בזק חוקקנו אותה, היא כבר נמצאת בספר החוקים.

בועז טופורובסקי: אני עוד פעם אומר לכם:

בועז טופורובסקי: אתם לא יכולים לבוא ולהגיד – כל עוד מאז שלפחות אני בכנסת – שהבאתם משהו לכאן והוא לא מקודם בצורה מהירה מאוד כמציל חיים.

בועז טופורובסקי: יש סדרה של בקשות כתוצאה מדיוני הוועדה, אשמח לדעת איך אנחנו מתקדמים.

בועז טופורובסקי: לא אקריא את כל הבקשות, אבל איך אנחנו מתקדמים – משרד התחבורה יחד עם הרלב"ד, יחד עם רשות המיסים ומשרד האוצר, והמשטרה – לפתח ולהביא לכך שהטכנולוגיה שמצילה חיים תהיה בכמה שיותר כלי רכב במדינת ישראל.

דורון קוגמן: לכל התחום הזה שמנוהל באגף הרכב, אתייחס.

דורון קוגמן: אני יכול להגיד שקודם כל ברמה הכללית, אנחנו מעודדים ומנסים לראות את הקידום בשימוש בטכנולוגיות מתקדמות וחכמות.

דורון קוגמן: כמובן בדגש למערכות בשלב הזה, בדגש למערכות עזר לנהג וכל המערכות שדיברנו עליהם פה, זה בעצם מערכות עזר לנהג.

דורון קוגמן: אנחנו עושים את זה במספר מישורים כלליים – קודם כל מעקב אחר התקינה האירופאית.

דורון קוגמן: יש את הרגולציה האירופאית, 2019/2144, שבה היא קובעת את ההטמעה של מערכות טכנולוגיות.

דורון קוגמן: אנחנו יודעים מתי כל מערכת טכנולוגית נכנסת לדגם חדש ומתי היא עוברת לכל דגם.

דורון קוגמן: אני יכול להגיד למשל תזכורת של חגורות בטיחות, אז כל דגם חדש היום מגיע עם מערכת של התרעה לחגורות בטיחות, והחל מיולי 2022 כל רכב יהיה לו וכך הלאה והלאה.

דורון קוגמן: יש לנו רשימה של מערכות מתקדמות ואנחנו נמצאים תמיד במעקב.

בועז טופורובסקי: זאת אומרת יש התאמה לתקן האירופאי.

בועז טופורובסקי: זאת אומרת שאם התקן האירופאי נכנס ב-2024, לדעתי תיכנס מערכת שמוודאת אם הנהג עייף או לא בפוקוס, זה יהיה גם בתקן הישראלי?

דורון קוגמן: בוודאי.

דורון קוגמן: מדינת ישראל מאפשרת יבוא של רכבים עם תקינה אירופאית ותקינה פדראלית.

דורון קוגמן: אם הוא נכנס לרגולציה האירופאית, אז מן הסתם זה מגיע למדינת ישראל.

בועז טופורובסקי: אבל אם זה לא ברגולציה האמריקאית, אז יכול להגיע רכב - - -

דורון קוגמן: דרך מערכות הבטיחות נכנסות בהתאמה.

דורון קוגמן: אבל כשזה נכנס, מדינת ישראל מאשרת 95% בהתאם לתקינה האירופאית.

דורון קוגמן: כשזה נכנס לתקינה האירופאית זה מחויב כאן – כל מערכת בטיחות, בהתאמה.

דורון קוגמן: למול כל המעקב הזה אחר כל מערכות הבטיחות שקיימות בתקינה, אנחנו תמיד בוחנים אפשרות הקדמה של תהליכי היישום של המערכות האלה בצורה כזאת או אחרת.

דורון קוגמן: כל מערכת שאנחנו בוחנים להקדים אותה, אנחנו קודם כל צריכים להבין עד כמה היא משפיעה ליישום של שיפור הבטיחות בדרכים.

דורון קוגמן: מספר מישורים שבהם אנחנו מקדמים: קודם כל רכב חדש, בכל רכב חדש יש לנו נוהל מ-2013 שנקרא נוהל 03-13 הטבות מס.

דורון קוגמן: הנוהל קובע את האבזור הבטיחותי של כל רכב.

דורון קוגמן: אגב, האבזור הבטיחותי מופיע בכל רישיון רכב ורכב, יש לו את המספר, והמספר הזה מתעדכן משנה לשנה.

דורון קוגמן: למול הסקירה האירופאית אנחנו רואים איזה מערכת מתעתדת להיכנס ואנחנו מקדימים אותה, שואפים להקדים אותה, במטרה לעודד את היבואנים, כך שיביאו לפה כמה שיותר מערכות.

דורון קוגמן: בשנת 2022 יש לנו עשר מערכות בטיחות, סך הכול הציון הכולל זה 10.5.

דורון קוגמן: מי שמגיע ל-10.5 בתצורה כזאת או אחרת מקבל רמת אבזור ניקוד מאחד עד שמונה, וזה מופיע בהתאם ברישיון הרכב והיבואן מקבל תמריץ.

ליאת גרשון: חשוב להגיד שהתמריץ זה רק על מערכות - - - בהתקנה מקומית.

בועז טופורובסקי: תהיה לך רשות דיבור.

דורון קוגמן: נכון, המערכות הן בהתקנה מקומית.

ליאת גרשון: מקורית – לא מקומית.

דורון קוגמן: סליחה, מקורית.

בועז טופורובסקי: תכף אתה תתייחס, כי ביקשתי גם תשובה לגבי מה עושים עם רכבים שכבר על הכביש.

דורון קוגמן: אני יכול לנגיד למשל שהנוהל לסטייה מנתיב, אם ב-2018 סטייה מנתיב אקטיבית היה 29% מהרכבים שהגיעו, היום אנחנו עומדים על 72%.

דורון קוגמן: בקרת שיוט אדפטיבית, אם ב-2018 היינו על 29% מכלי הרכב שמגיעים, היום אנחנו עומדים על 62%.

דורון קוגמן: התרעה על עייפות – אם ב-2018 זה לא היה, כי גם הטכנולוגיה לא הייתה בשלה, היום אנחנו עומדים על 57% מהרכבים.

דורון קוגמן: זה לגבי רכב חדש.

דורון קוגמן: במקביל יש את חובת ההתקנה לכל רכב חדש, שכאן נכנסת המערכת הפסיבית.

דורון קוגמן: החל מ-2018 כל רכב חדש מחויב בהתקנה של סטייה מנתיב ושמירת מרחק.

דורון קוגמן: לגבי הרכב המשומש, יש לנו את התקנה שנכנסה לתוקף שכל אוטובוס ומשאית החל מ-2012 מחויב במערכת של סטייה מנתיב ושמירת מרחק.

דורון קוגמן: ויש לנו את נוהל 151 – הטבה באגרת רישוי.

דורון קוגמן: סך הכול התחלנו - - -

בועז טופורובסקי: זאת הטבה באגרת רישוי רק על מערכות בסגנון מובילאיי.

דורון קוגמן: יש לנו שלוש מערכות, זה מובילאיי, של א.ד.י מערכות ו-movon.

דורון קוגמן: זה לאו דווקא מובילאיי.

בועז טופורובסקי: בסדר.

בועז טופורובסקי: זה סטייה מנתיב והתרעה?

דורון קוגמן: זה מערכת סטייה מנתיב ושמירת מרחק.

בועז טופורובסקי: למה רק זה?

בועז טופורובסקי: אם זאת הטבה, והיא מנוצלת במידה מסוימת ויש שם עוד תקציבים – למה לא להוסיף עוד מערכות שגילנו כמו שטח מת וכדומה, מה שתגידו לנו?

דורון קוגמן: אני יכול להגיב רק בשביל הפרוטוקול כדי לדעת: עד היום יש לנו הקצאה ל-120,000 מערכות.

דורון קוגמן: עד היום הותקנו 85,702 שזה 71%.

דורון קוגמן: והיום, 2022, כל מי שרוצה להתקין את המערכת הזאת, מתקין ומקבל בשלוש פעימות את ההנחה של עד 1,500 שקל באגרת הרישוי.

דורון קוגמן: אנחנו רואים במערכות הפסיביות ירידה מתמדת בהתקנות.

דורון קוגמן: השנה יש לנו רק 500 מערכות שהותקנו.

דורון קוגמן: אנחנו רואים ירידה מתמדת.

דורון קוגמן: לגבי שאר המערכות של ה-after market, בהתקנה – כל מערכת שאנחנו רוצים לאמץ, אנחנו עובדים לפי מתודולוגיה שקודם כל אנחנו רוצים לראות שיש תקינה מאחוריה.

דורון קוגמן: זה לא איזושהי מערכת שאנחנו אומרים: טוב, נראה לנו שהיא עוזרת.

דורון קוגמן: כשיש מערכת של תקינה ואנחנו רואים שיש מערכות בארץ שכן ממלאות אחר התקינה ולמול המערכת הזאת יש את האפקטיביות שלה, כל מערכת וכל חברה בוחנים לגופו של עניין ואז מחליטים אם כן או לא.

בועז טופורובסקי: דורון, עובדתית, חוץ ממערכות של סטייה מנתיב ושמירת מרחק, אין שום מערכת שאתם מכניסים להטבות, אפילו באגרות רישוי.

בועז טופורובסקי: היינו בדיון בוועדה היום לגבי חובת התקנה של מערכת לשכיחת ילדים; למה לא נותנים לזה הטבה באגרת רישוי?

בועז טופורובסקי: זאת דוגמה.

בועז טופורובסקי: למה לא מחפשים אולי לגבי מערכות לשטחים מתים?

בועז טופורובסקי: אתם אומרים אולי אין מערכת שמקובלת.

בועז טופורובסקי: למה לא עושים קולות קוראים למערכות?

בועז טופורובסקי: יש מערכת כמו סטייה מנתיב והתרעת התנגשות שאנחנו ביקרנו אצלה, אצל ridevision, לאופנועים?

בועז טופורובסקי: הרי מספר ההרוגים והפצועים באופנועים הוא ענק, ויש כזאת מערכת ואותה אתם לא אישרתם.

בועז טופורובסקי: שאלנו אותם למה, והם אומרים – אנחנו מנסים להיפגש עם כל מיני אנשים.

דורון קוגמן: לא, לא.

בועז טופורובסקי: אני נותן שם רק בשביל שתבינו את זה, לא מעניינת אותי החברה, מעניין אותי להציל חיים.

דורון קוגמן: כל החברות האלה, אנחנו איתן בקשר.

דורון קוגמן: אני רוצה לעשות סדר: ההטבה באגרת רישוי ניתנת רק לסטייה מנתיב ושמירת מרחק.

בועז טופורובסקי: למה?

דורון קוגמן: כמו שהסברתי לפני כן, ככל שאנחנו רוצים לבוא ולעודד עוד מערכת – אגב, כל ההטבות הללו הן לרכב פרטי – של סטייה, שטח מת, זה לא קיים בכלל בתקינה האירופאית, גם אין צפי להכניס לתקינה האירופאית את השטח מת; מדובר רק על אוטובוסים ומשאיות.

דורון קוגמן: זאת אומרת שאם לנו אין תקינה לבוא ולהיות שם עם איזושהי הסתמכות, אנחנו לא נוכל לבוא ולאמץ את זה.

דורון קוגמן: לגבי המערכת של ridevision, מערכת שהזכרת, זאת מערכת לדו-גלגלי.

דורון קוגמן: אני יכול להגיד לך שאנחנו שוב נמצאים בבעיה למול הגדרות של תקינה.

דורון קוגמן: אם המערכת הזאת באה ומוכיחה את היעילות שלה, תבוא מערכת אחרת ותגיד שהיא עושה בדיוק את אותו דבר, אבל אנחנו כדי לאמץ, וזה מה שעשינו בנוהל 151 – אימצנו למול תקינה קיימת.

דורון קוגמן: אין כרגע תקינה למערכת שמציגה ridevision.

דורון קוגמן: קידמנו מול החברה ועזרנו להם מול האיחוד האירופאי לקדם ולראות את האפשרות לתקינה, אבל כרגע אין תקינה למערכת הזאת.

בועז טופורובסקי: כשמדינת ישראל אישרה את ההנחה עבור מערכות לסטיית נתיב – הייתה תקינה?

דורון קוגמן: בוודאי.

דורון קוגמן: הייתה תקינה אירופאית שמדינת ישראל אימצה ובהתאם לזה אישרנו.

בועז טופורובסקי: אוקיי.

בועז טופורובסקי: בואו נמשיך, אני רוצה לתת לחברות לדבר.

בועז טופורובסקי: שניר, אתה תסכם.

בועז טופורובסקי: לפי מי שביקש רשות דיבור.

בועז טופורובסקי: עורכת הדין ליאת גרשון, א.ד.י מערכות, בבקשה.

ליאת גרשון: תודה שהצגת אותי.

ליאת גרשון: אני מ-א.ד.י מערכות, אני מנהלת הרגולציה של החברה.

ליאת גרשון: החברה קיימת למעלה מ-38 שנים.

ליאת גרשון: אמשיך את מה שהתחלת לגבי נוהל 03-13, אתם כן מתמרצים רכבים שמגיעים עם מערכות מקוריות, לדוגמה: שטח מת.

ליאת גרשון: אני לא מצליחה להבין למה רכבים בקטגוריית המיני שרובם מגיעים - - - והיום רק כעשרה מהרכבים הנמכרים מגיעים עם המערכת הזו מותקנת.

ליאת גרשון: מה זה אומר?

ליאת גרשון: שמי שמשלם פחות ולא מזמין את הדגם הכי יקר לא יוכלו להתקין אצלו את המערכת?

ליאת גרשון: אני לא מצליחה להבין, אם המערכות שאתם יכולים לבדוק אותם בארץ עומדים בדיוק בקריטריונים של המערכות שמותקנות בהתקנה מקורית, מה הבעיה לאשר את זה בארץ?

ליאת גרשון: על מנת להגדיל את הבטיחות של הרכבים – ישבנו עם משרד התחבורה, נתנו את המתווה שבעצם אתם עשיתם אז בעבר ל-מובילאיי ול-movon, שאפשר להתקין את זה בקטגוריית ה-PDI (בהתאם להנחיות היצרן– (Pre Delivery Inspection, למה לא? אמרתם: מעולה, ומאז נעלמו עקבותיכם.

ליאת גרשון: כמובן שאני פונה אליכם כי אתם נמצאים פה והכוונה היא לא ספציפית אליכם.

ליאת גרשון: לגבי הפיילוט שהיה ברכבים כבדים.

ליאת גרשון: אנחנו לא יודעים שהוא נכשל.

ליאת גרשון: לא הגדירו לנו פרמטרים של מה זה נכשל ומה זה עבר.

ליאת גרשון: חלק מהנהגים בעצם התלוננו על כך שאין הולכי רגל.

ליאת גרשון: תקן R151 מציין רק את צד ימין, לא את הפרונט – אז איך יכול להיות שהוא נכשל?

ליאת גרשון: אם זה נכשל – תבואו תגידו לנו.

ליאת גרשון: אין לנו שום התייחסות.

בועז טופורובסקי: ליאת, בואי לא ניכנס לאלמנטים טכניים ספציפיים.

בועז טופורובסקי: אותי מעניין אם יש מערכות לשטח מת, למה אנחנו לא מעודדים אנשים להתקין אותם.

בועז טופורובסקי: אז הם אומרים שאין מערכות לשטח מת כי אין תקן וזה לא הוכיח את עצמו.

ליאת גרשון: ברכבים הפרטיים אין תקינה, אבל עדיין מעודדים מערכות שהותקנו בהתקנה מקורית.

ליאת גרשון: יש מערכות שאפשר להתקין אותם בארץ שהם בדיוק אותם מערכות שמותקנות ברכבים בחו"ל, רק לא בהתקנה מקורית, כי רוב הרכבים היום בישראל לא מגיעים עם התקנה מקורית.

בועז טופורובסקי: דורון, מה אתה אומר על זה?

דורון קוגמן: מבחינת שטח מת, 63% מהרכבים בשנת 2021 הגיעו עם מערכת שטח מת.

דורון קוגמן: שוב אני אומר, כל הנוהל של 03-13 נעשה ביחד – משרד התחבורה עם רשות המיסים.

דורון קוגמן: ככול ויש מערכות after market, שיכולות - - - ושוב, אנחנו רואים שבהתאמה לתקינה כזו או אחרת, אנחנו מול רשות המיסים.

בועז טופורובסקי: יש מישהו מרשות המיסים או מהמפקח על הביטוח?

בועז טופורובסקי: איך אנחנו מתמרצים?

בועז טופורובסקי: הרי חברות ביטוח אמורות לרצות את זה, לתמרץ את זה, לסבסד את זה.

ודיע עואד: אהלן, ודיע עואד, מנהל מחלקת ביטוחי חבויות ברשות שוק ההון.

ודיע עואד: אנחנו עודדנו את המערכות שדיברו עליהם, כמו מערכת סטייה מנתיב.

ודיע עואד: הוספנו את המערכות האלה ואפילו נתנו על זה הנחות - - - בעצם, וזה הביא חברות ביטוח גם להוסיף את המשטרים האלה ולתת להם הנחות.

ודיע עואד: אנחנו צריכים שיהיה שיעור חדירה מסוים של אותן מערכות כדי להוכיח סטטיסטית שזה משפיע על הסיכון.

ודיע עואד: זה מה שמעניין אותנו.

בועז טופורובסקי: 50% – זה לא שיעור חדירה?

ודיע עואד: לאיזה מערכות אתה מתכוון?

בועז טופורובסקי: הוא אומר 70% במערכות - - -

ודיע עואד: סטייה מנתיב זה כבר נמצא.

ודיע עואד: אני מדבר על מערכות חדשות.

ודיע עואד: ככל שיש מערכות חדשות - - -

דורון קוגמן: שטח מת על רכב פרטי – 36%.

בועז טופורובסקי: 36% זה כבר סטיית תקן חזקה לחברות ביטוח.

ודיע עואד: צריך לבדוק את הנתונים.

ודיע עואד: על מנת לקבוע אנחנו מקבלים גם ממשרד התחבורה, יש לנו מפעיל מאגר סטטיסטי שהוא אקטואר, והוא בודק את ההשפעה על הסיכון.

ודיע עואד: צריך לראות שיש השפעה על הסיכון כדי לבחון אם בכלל יש מקום להוסיף את המערכת הזאת.

ודיע עואד: צריכה להיות מובהקות סטטיסטית שמראה שיש ירידה בתאונות לאותם כלים שמותקנות להם המערכות האלה – ואנחנו מתקדמים משם.

ודיע עואד: זה כצעד ראשון.

בועז טופורובסקי: קיימות טכנולוגיות חדשות שייכנסו לסל?

בועז טופורובסקי: הרי זה אמור לעבור גם וועדה משותפת.

ודיע עואד: בדיוק.

ודיע עואד: אתה מכיר חלק מהנושאים, אנחנו רוצים לפנות, אנחנו באמצע עבודה להוסיף נסועה – מערכת קופסה ירוקה שבודקת את התנהגות הנהג בעת נהיגה וגם קורסים מתקדמים לאופנועים.

ודיע עואד: אלה נושאים שאתה מכיר.

ודיע עואד: הנחנו את מפעיל המאגר לבצע עבודה שתראה שיש השפעה – אלה שלוש המערכות שאנחנו מתכוונים להביא לוועדה המשותפת.

ודיע עואד: ככל שיש מערכות נוספות שיש לגביהם שיעור חדירה, שאפשר לעשות עבודה סטטיסטית ולבדוק אותם, נשמח להיות בקשר עם משרד התחבורה לגביהם, כדי לבחון את זה בכלל אם יש מובהקות לאותן מערכות.

בועז טופורובסקי: וגם עם הרלב"ד.

ודיע עואד: אנחנו כבר בקשר עם הרלב"ד לגבי קורס נהיגה והדרכות לאופנועים.

ודיע עואד: קיימנו ישיבה אחת איתם.

בועז טופורובסקי: אתם בוחנים עוד מערכות?

ודיע עואד: לא, זה מה שאני אומר – קודם צריך להבין, יש מערכות שתלויות גם בגיל הרכב.

ודיע עואד: זאת אומרת, כל המערכות המתערבות, האוטונומיות, קשורות בגיל הרכב.

ודיע עואד: אם הרכב חדש, אז יש מערכות שנכנסות לרכבים חדשים.

ודיע עואד: צריך לבודד את ההשפעה של אותה מערכת – זה גם הקושי מבחינתנו – כדי לבוא ולהגיד: אותה מערכת משפיעה על הסיכון.

ודיע עואד: זה בעצם העבודה שצריך - - -

בועז טופורובסקי: מתי אתם תהיו מוכנים?

בועז טופורובסקי: מתי תבוא אלי עם בקשה שנכנס את ועדת החוקה וועדה משותפת – איזו ועדה?

ודיע עואד: נראה לי ועדת חוקה וכספים.

ודיע עואד: אני צריך להבין על איזה מערכות אתם מדברים כאן.

ודיע עואד: משרד התחבורה יבוא ויגיד לנו שיש לו שיעור חדירה מסוים לגבי מערכת שנמצאת ב-30% אז צריך - - -

בועז טופורובסקי: אין בעיות, אבל אתה גם שומע מה יש.

בועז טופורובסקי: למשל, יש כאן את אורי לביא, מנכ"ל ridevision.

בועז טופורובסקי: אורי, תספר על המערכת שלך.

בועז טופורובסקי: הדובר שלי שנוסע על אופנוע אומר שהמערכת הזאת מבחינתו הוכיחה את עצמה.

אורי מקלב: שלום ותודה, שמי אורי לביא, מנכ"ל חברת redvision.

אורי מקלב: המערכת עצמה היא מערכת שנותנת התראות, התראות קדמיות כמו סכנת התנגשות קדמית, אי שמירת מרחק, שטחים מתים ועקיפות מסוכנות על רכב דו-גלגלי.

אורי מקלב: המערכת עצמה נבדקה חיצונית על ידי החברה גרמנית continental, והוכיחה 57% הורדה של פוטנציאל הורדת תאונות.

בועז טופורובסקי: continental מתקינים את זה מבחינתם?

אורי מקלב: הם עובדים איתנו בשיתוף פעולה על ייצור סדרתי - - -

בועז טופורובסקי: אוקיי.

בועז טופורובסקי: דורון, אם continental מאשרת – בהנחה וזה נכון, לא בדקתי את מה שהוא אומר – את זה, למה מדינת ישראל לא יכולה?

בועז טופורובסקי: אם continental אומרת שזה יעיל?

בועז טופורובסקי: בכמה אמרת?

בועז טופורובסקי: 57%.

בועז טופורובסקי: בהנחה וכל מה שהוא אומר נכון, continental זה לא משחק ילדים.

דורון קוגמן: כמובן.

דורון קוגמן: אנחנו את החברה הזאת מכירים יותר משנתיים.

דורון קוגמן: כמו שציינתי, הייתה לנו פגישה בראשות אבנר לפני כשבועיים והציגו לנו את המערכת הזאת.

דורון קוגמן: הדרגים אצלנו קצת יותר מכירים וחשופים.

דורון קוגמן: כמו שציינתי, כדי לבוא ולאמץ מערכת, אנחנו דבר ראשון צריכים תקינה, האם קיים לזה תקינה ולמערכת הזאת לא קיימת תקינה.

דורון קוגמן: ואפילו עם עזרה שלנו הובלנו את אורי לוועדות התקינה האירופאיות כדי שיוכל לבוא ולהשפיע על התקינה.

דורון קוגמן: ככל ולמערכת אין תקינה – אנחנו לא יכולים לבוא ולחייב או יכולים לבוא ולתמרץ בצורה כזאת או אחרת.

דורון קוגמן: לצורך העניין, תבוא מערכת אחרת שתגיד שהיא ממלאת את הדברים האלה בדיוק, והיא פועלת בצורה אחרת, בדיוק כמו המערכת של ridevision, אבל לנו לא תהיה את היכולת להוכיח.

דורון קוגמן: כשאנחנו באים לתמרץ מערכת, חשוב לנו שיהיה לצידה תקינה שנוכל לקבוע מה עובר את הסף ומה לא עובר את הסף.

בועז טופורובסקי: שנייה דורון.

בועז טופורובסקי: ומבחינת המפקח על הביטוח, זה לא משהו שיכול אולי לעניין את חברות הביטוח, אם הוא מראה לך מחקר של חברת ענק כמו continental?

ודיע עואד: שוב, בכל הקשור להוספת משתנים, אנחנו כפופים לחוק תחרות מבוקרת משנת 1997, שמדבר על האופן שאנחנו אמורים לבוא לוועדה, עם תשתית מוכחת שיש למערכת השפעה.

ודיע עואד: אנחנו יכולים לבחון ולהסתכל על מחקרים מהעולם, כי בסופו של דבר אם אין לך את זה בישראל, יכול להיות שבעולם יש שיעור חדירה מסוים שאפשר להתבסס על זה.

ודיע עואד: אנחנו מוכנים לראות את זה.

ודיע עואד: אבל שוב, רק אתייחס בקצרה לעניין התקינה.

ודיע עואד: זה אחד התנאים שלנו.

ודיע עואד: אני לא יכול להסתכל על מערכת שאין לה תקינה.

ודיע עואד: דבר שני, צריך לבדוק אם המערכת היא built-in או after market, אפשר להתקין אותה או שאתה מכוון לאוכלוסיית יעד שהיא יותר רכבים חדשים.

ודיע עואד: למשל, לפני כמה שנים הוספנו חמש מערכות בטיחות לאופנועים.

ודיע עואד: מנתונים שיש לנו, חמש המערכות הללו נמצאות אולי באופנועי יוקרה.

ודיע עואד: אם אתה רוצה למצוא את חמש המערכות האלה, אתה יכול למצוא מערכת אחת או שתיים ברכבים שהם במחיר סביר.

ודיע עואד: ולכן בשיקול שלנו לבוא ולבחון מערכת חדשה, נצטרך לבחון גם את ההיתכנות הכלכלית, את המחיר של אותה מערכת.

ודיע עואד: אתה לא מצפה שמישהו יתקין מערכת בעלות גבוהה מאוד כאשר הוא מקבל הנחה בשיעור נמוך מבחינת הביטוח.

ודיע עואד: יש לנו כל מיני שיקולים בדרך.

בועז טופורובסקי: אורי, אם אותי התישו עד כדי כך, תספר לי מה אתה יכול להגיד לכל זה?

אורי מקלב: תראה, בעיני זה עניין של ביצה ותרנגולת.

אורי מקלב: אגב, אני בהחלט מסכים שמשרד התחבורה מכיר, רוצה, מעוניין ועוזר.

אורי מקלב: אבל חברים, אנחנו סטארט אפ ניישן, ואנחנו תלויים בנושא של לשים הכול על תקינה או לטעון שפרמטרים מסוימים צריכים להיבדק אל מול החדירה.

אורי מקלב: בואו, שיבואו מהביטוח שיבדקו חדירה, יעשו הנחה משמעותית, יעשו פיילוט של אלפי מערכות ויבדקו.

אורי מקלב: אנחנו מדברים על עולם של דו-גלגלי בארץ שהוא בסך הכול 130,000 כלים, עלות התאונות היא 2 מיליארד שקל על פי הרלב"ד.

אורי מקלב: 2 מיליארד שקל, 85 הרוגים בשנה שעברה, 30% עלייה כתוצאה מכך בתאונות מ - - - בואו, יש מערכת פועלת, מערכת שמוכיחה שהיא מורידה תאונות.

אורי מקלב: בואו נעשה דברים שאפשר לקדם.

בועז טופורובסקי: אוקיי.

בועז טופורובסקי: אני עובר לדובר הבא, ד"ר משה בקר.

בועז טופורובסקי: אתה זוכר את המדיניות, רק להיות קצר וקולע.

משה בקר: צריך לעשות הבחנה בכמה רמות.

משה בקר: הרמה של אמצעי טכנולוגי שיוצר התרעה לנהג, ואם ניקח את מובילאיי, במצב שקיים היום והאפשרות להתקין אותו ב-after market, כלומר, לקחת מהמדף ברכב שקיים – אז הוא יכול לבוא ולהגיד, לצפצף לנהג, אתה קרוב מדי או שאתה בתהליך סטייה מהנתיב.

משה בקר: זה כשלעצמו דבר מאוד-מאוד חיובי, ולכן צריך לעודד אותו מאוד.

משה בקר: ויש פה נתון שאני רוצה לסבר לכם את האוזן: אנחנו היום עם 3.8 מיליון כלי רכב, מתוכם, בסביבות עד 100,000 יש להם מערכת מובנה של מובילאיי, כאשר מתוכם אולי ב-10% או 20%, אנחנו מגיעים לרמה השנייה.

משה בקר: וכמו שאמרתי, הרמה הראשונה זה הרתעה.

משה בקר: הרמה השנייה זה התערבות.

משה בקר: כלומר, כלי הרכב שיוצאים מפס הייצור ויש להם את המערכות האלה, כמו מובילאיי, ומערכות אחרות, מתואמות יחד עם מערכות התערבות לגבי התערבות של בלימת חירום אוטומטית, overrulingעל הנהג או למנוע סטייה על ידי היגוי על הרכב הזה.

משה בקר: לא נוכל ב-after market לקנות מהמדף מערכת שיכולה להשפיע על ההתערבות בנהיגת הרכב.

משה בקר: הדבר היחיד שנוכל זה לקדם את העניין של ההתרעה בפני הנהג על הבעייתיות.

משה בקר: ואני רוצה לעבור לנושא שהוא בעייתי מאוד, מפני שאם אנחנו היום בערך 3.8 מיליון כלי רכב, בעשר השנים הבאות אנחנו נגיע לכ-5.2 – 5.3 מיליון כלי רכב.

משה בקר: כאשר התוספת של כלי הרכב היותר חכמים, שחלק מהם יהיו גם עם מערכות התערבות, יהיה סדר גודל של בערך מתוך אותם 10 מיליון נטו שיצטרפו – כ-3 עד 4 מיליון יהיו רכב יותר חכם.

משה בקר: נכנס גם אלמנט של כלי רכב חשמליים שזה נושא בכלל שעוד לא בודקים איך הוא מתערב עם הכיוון של המערכות הבטיחותיות.

משה בקר: הבעיה הגדולה שכאשר יש לנו 1.5 מיליון כלי רכב חדישים מול עוד כ-3 עד 4.5 מיליון כלי רכב ישנים, כי האנשים לא יזרקו את הרכב הישן שלהם.

משה בקר: יש ביקוש נוסף, והרכב הישן יקבל מחיר יותר נמוך והוא יהיה מעורב ואז יש לך בעיה.

משה בקר: הנושא הוא בעייתי והוא נדון גם בהרבה מאוד מדינות, והוא שמצד אחד יש לך רכב שיכול לתפקד כמו שצריך, הוא יבלום את בלימת החירום שלו.

משה בקר: הנהג מאחוריו עם רכב רגיל יכנס בתוכו – או שהוא ייפגע או שהרכב היקר והיעיל והבטוח כביכול, ייפגע על ידי רכב אחר.

משה בקר: אם אתם זוכרים, בשנות ה-50, הייתה בעיה עם רכב כבד, עם משאיות כבדות שמרחק הבלימה שלהם היה קצר.

משה בקר: ואז חייבו והכניסו מעצורי אוויר.

משה בקר: והיה שלט "תיזהר" מאחורי כל משאית שהתקינו לו מעצורי אוויר, כי הוא הולך לבלום בלימה יותר וכולי.

משה בקר: אני חושב שקודם כל תקנה שצריכה לסמן רכב מתקדם שיש בו מערכות עזר מתערבות, דהיינו, שגורמות לבלימת חירום, שמונעות סטייה – שהנהגים בכלי הרכב האחרים שידעו שיש לפניהם רכב כזה.

משה בקר: כי אם הם לא יודעים ולא מודעים לזה, ופתאום הרכב בולם בלימת חירום מהירה, והם עם זמן תגובה אחר מאשר המערכות האוטומטיות בתוך הרכב, הוא ייכנס לתוך הרכב שלפניו; בעיקר בצפיפות שיש במדינת ישראל.

משה בקר: הנושא מורכב, ואנחנו נראה הרבה מאוד בעיות בטיחות בתערובת הזאת בין הרכב המתוחכם והחכם לבין הרכב הרגיל.

משה בקר: אנחנו מדברים על תהליך של עד שנראה רכב אוטונומי במדינת ישראל ולא רק במדינת ישראל, ייקח סדר גודל של 25 עד 30 שנה.

משה בקר: זה דור שלם שבו הרכב הישן ייצא משימוש וייכנסו כלי הרכב המתקדמים.

משה בקר: הבעיה היא אותם 30,20 שנה קדימה, עם התערבות שלהם.

משה בקר: ואם לא נעשית הדרכה, ולא נעשית הסברה כמו שצריך, לגבי העניין, וכאשר יעשו גם את הסימון של כלי הרכב המתקדמים, זה חייב להיות בסימון, כמו שהיום אנחנו מסמנים - - -

בועז טופורובסקי: שניר ודורון, אתם תרשמו את זה ובסוף אתן לכם את רשות הדיבור בסיכום ותתייחסו לזה בבקשה.

משה בקר: עד כאן, אני עוצר.

משה בקר: יש לי עוד כמה הערות לדיון הקודם כי אני חושב שזה לעניין – עמדתי בראש ועדה במינוי שר התחבורה לגבי העניין של רישוי נהגים, רישוי רכב ועוד כמה דברים כולל המגרשים.

בועז טופורובסקי: זה לא הנושא עכשיו.

בועז טופורובסקי: אנחנו מדברים עכשיו בנושא טכנולוגיה.

משה בקר: אני מדבר על נושא טכנולוגי שקשור לעניין של הרכב הכבד.

משה בקר: דובר על עניין של שטחים מתים ודובר על עניין של הכשרה של נהגים איך להשתמש בזה במגרשים, ואין מגרשים כדי שהם ידעו איך להשתמש בטכנולוגיות.

משה בקר: וקציני הבטיחות לא יודעים איך לעשות את העניין, ולהכין ערכות של משרד התחבורה שיישלחו לכל קציני הבטיחות בחברות, והם עם הערכות האלה יעשו את ההסברה וההדרכה בכל הנושאים שאנחנו מדברים עליהם, כולל הנושאים הטכנולוגיים.

בועז טופורובסקי: זאת באמת שאלה.

בועז טופורובסקי: יש כזה דבר?

שניר זיידל: יש ערכות שהרלב"ד כתבה יחד עם משרד התחבורה, העברנו לכל קציני הבטיחות.

שניר זיידל: הם לא נוגעים בכל התחומים, אבל הם נגעו לאותם תחומים קריטיים שהיו בזמנו.

שניר זיידל: נדמה לי לפני שנתיים או שלוש הפצנו אותם.

שניר זיידל: צריך לעדכן את זה גם.

בועז טופורובסקי: משה, אתה מכיר את זה?

משה בקר: את העניין של הערכות, אני בזמנו הצעתי, הכנת ערכות שונות כאלה ואחרות.

משה בקר: אני עד עכשיו לא יודע עד כמה קציני הבטיחות מקבלים חומר שוטף מדי פעם כתזכורת.

משה בקר: מזמנים את כל הנהגים, עושים - - -

בועז טופורובסקי: ד"ר בקר, תעזור לי, תראה מה הרלב"ד שולח.

שניר זיידל: יש לנו מנהלת אגף כלי רכב בחיפה.

משה בקר: אשמח ללמוד את החומר.

שניר זיידל: שלוקחת בעיקר לצערנו, סביב נושא של - - -

בועז טופורובסקי: מנהלת האגף יכולה לראות את ד"ר בקר שיראה את זה.

בועז טופורובסקי: תודה רבה.

שניר זיידל: היא מכירה אותו גם.

בועז טופורובסקי: שנייה שניר, אתה תסכם.

בועז טופורובסקי: יש עוד מישהו שרוצה לדבר על נושא הטכנולוגיה?

בועז טופורובסקי: הייתי בטוח שיהיו הרבה יותר אנשים שירצו לדבר.

ליאת גרשון: רשות המיסים טרם הגיבה.

בועז טופורובסקי: נטליה מרשות המיסים, עצרת בצד?

בועז טופורובסקי: נטליה בבקשה.

נטליה מירנצ'וב: שלום, שמי נטליה מירונצ'ב, מנהלת היחידה לתכנון וכלכלה ברשות המיסים.

נטליה מירנצ'וב: יש פה בעצם שניים-שלושה נושאים בכל הנושא של רכב כבד, הם בדרך כלל לא ממוסים אז יש עד 100 טון מה שאנחנו יכולים לעשות.

נטליה מירנצ'וב: נתמקד ברכב קל שזה אופנועים.

בועז טופורובסקי: נטליה, לרכב כבד אין אגרת רישוי שאולי אפשר לתת להם שם הנחה תמורת התקנת מערכות?

נטליה מירנצ'וב: נכון, אבל זה לא שייך לרשות המיסים.

נטליה מירנצ'וב: אני מדברת על מה ששייך לרשות המיסים, מסי קנייה קיימים ברכב קל וברכב דו-גלגלי.

נטליה מירנצ'וב: ברכב קל אנחנו כבר שנים רבות מתפעלים תמריצים, הפחתות במס קנייה, משקיעים בזה מאות מיליוני שקלים.

נטליה מירנצ'וב: וקיימות מערכות מתקדמות ועכשיו הדגש הוא, כפי שכבר נאמר, על מערכות אקטיביות.

נטליה מירנצ'וב: גם ב-BLIS (מערכת המתריעה מפני רכבים הנמצאים מחוץ לשדה הראייה) – קיימת כבר מערכת אקטיבית שיכולה בעצם למנוע התנגשות.

נטליה מירנצ'וב: - - - אנחנו מעדיפים לתת תמריצים במערכות כאלה.

נטליה מירנצ'וב: כרגע זה עוד לא נמצא ברשימת התמריצים, אבל אני מניחה שמתישהו זה ייכנס.

נטליה מירנצ'וב: בכל הנוגע להתקנה מקומית, יש עם זה קושי תפעולי מאוד משמעותי.

נטליה מירנצ'וב: נכון שבתחילת הדרך כשעשינו את הרפורמה בתמריצי בטיחות אנחנו עשינו את זה, כי המערכות נמצאות היו באחוזים בודדים של כלי הרכב, ורק ברכבי יוקרה.

נטליה מירנצ'וב: אז כדי להנגיש את זה לציבור עשינו מאמץ, חווינו קושי תפעולי מאוד גדול.

נטליה מירנצ'וב: עכשיו עם כל מה שנוגע למערכתBLIS שהיא מערכת אחת שכרגע עומדת על הפרק, אנחנו צריכים לחשוב טוב-טוב לפני שאנחנו נותנים משהו בכל התחום של התקנה מקומית.

בועז טופורובסקי: אבל סליחה נטליה, אחרי שחשבנו טוב-טוב, למה לא לתת אפשרות לאלה שרוצים עכשיו – יש לי רכב ואני רוצה עכשיו או אני חושב עכשיו אבל אין לי תמריץ אז אני לא אעשה את זה.

נטליה מירנצ'וב: כי מס קנייה לא עובד ככה.

נטליה מירנצ'וב: זאת לא צורת העבודה של מס קנייה.

נטליה מירנצ'וב: אנחנו ממפים בנקודת הייבוא, ובאופן אידיאלי אנחנו לא חוזרים אם אין תקלות אם אין איזשהו תיקון טעויות, אז אנחנו לא זוכרים לרכב שכבר שוחרר מפיקוח המכס.

נטליה מירנצ'וב: אז יכול להיות שהכלי הנכון באמת הוא אגרות או כלים נוספים כמו סבסוד.

נטליה מירנצ'וב: בכל הנוגע לדן-גלגלי, צריך ללמוד את הנושא.

נטליה מירנצ'וב: האם תפעולית בכלל יש התיכנות, כי בדו-גלגלי להבדיל מרכב קל, גם אף פעם לא תמרצנו מערכות שהם בהתקנה מקומית, פשוט לא היה.

נטליה מירנצ'וב: צריך לבחון את הנושא, רק לא מזמן קיבלתי חומר על המערכות האלה, התחלתי ללמוד את הנושא.

נטליה מירנצ'וב: בינתיים לא ראיתי גם את המחקר שאתה ציינת, קיבלתי אז אני אשמח ללמוד.

נטליה מירנצ'וב: ואתקדם ונקבל החלטות.

בועז טופורובסקי: קודם כל נטליה אני שם לב שהקשבת לדיון, תודה.

בועז טופורובסקי: מתי להערכתך תהיה הכרעה או כיוון להכרעה ברשות המיסים בנושאים האלה?

נטליה מירנצ'וב: אני לא רוצה לתת איזשהו כיוון שאנחנו הולכים לחיוב.

נטליה מירנצ'וב: ככל הנראה התשובה תהיה שלילית, כי שוב, כמו שאמרתי, המכס לא עובד בצורה כזאת.

נטליה מירנצ'וב: אנחנו יכולים לעודד משהו שמגיע עם הרכב.

נטליה מירנצ'וב: אם נשתכנע שזו מערכת סופר חשובה שמונעת באמת חלק משמעותי מאוד מהתאונות, יש איזה דרך תפעולית כללית להתמודד עם מה שלא בטוח.

נטליה מירנצ'וב: באופנועים זה שונה מרכב רגיל.

נטליה מירנצ'וב: אופנועים מגיעים בדרך כלל מפורקים ומורכבים באופן מקומי.

נטליה מירנצ'וב: זה שונה.

נטליה מירנצ'וב: זה שונה מרכב אז צריך פה למנות הרבה דברים, לכן אני לא במקום של לחלק הבטחות.

נטליה מירנצ'וב: נלמד ונחזיר תשובה.

בועז טופורובסקי: ששי שדה, רצית להגיד משהו על מערכות טכנולוגיות?

ששי שדה: ברשותך.

בועז טופורובסקי: כן.

ששי שדה: שלום, שמי ששי שדה, יושב-ראש האגף לאיגוד מקצועי בהסתדרות הלאומית.

ששי שדה: בהיבט של מערכות טכנולוגיות מצילות חיים, אני מבקש להתייחס דווקא לרכבים הכבדים שמהווים את רוב הנפגעים, בטח הנפגעים קשה, בתאונות הדרכים.

ששי שדה: אנחנו נמצאים בתקופה, שאתה בעצמך אדוני, יושב בוועדות ודוחף קדימה את החוקים כדי לאשר את הרכב האוטונומי כאן בארץ.

ששי שדה: יש טכנולוגיה אפילו לרכב אוטונומי.

ששי שדה: ויש גם טכנולוגיות שיכולות להציל חיים שלא מוטמעות היום באוטובוסים.

ששי שדה: אני מדבר על טכנולוגיות כמו מערכת לניטור מרחק ובלימה אוטונומית מלפנים.

ששי שדה: עוד שנייה יוני ואוסאמה יקפצו כי הבעיה הכי הגדולה שלהם היום באוטובוסים, זה הקורקינטים והרכבים הדו-גלגליים שמסתובבים להם כל הזמן בין הגלגלים והם לא רואים אותם ופוגעים בהם לצערנו הרב.

ששי שדה: מזה יש הרוגים.

ששי שדה: זאת טכנולוגיה שיכולה לעזור להציל חיים.

ששי שדה: דיברנו על זיהוי משתמש בדרך בשטח מת; זיהוי הולכי רגל לאופניים או אופנועים; זיהוי תנועה חוצה מאחור.

ששי שדה: מערכת לבדיקת ערנות – זאת מערכת חשובה מאוד ובוודאי ברכבים הכבדים.

בועז טופורובסקי: ששי, הם אמרו שאין מערכות עם תקן.

בועז טופורובסקי: יש אולי מערכות עם תקן שעושים היצרנים, זה רק למשאיות ורכבים כבדים חדשים.

בועז טופורובסקי: אבל ברכבים קיימים אי אפשר להתקין כי אין תקן – אם הבנתי נכון את מה שאמרו פה – או אי אפשר לעודד התקנה.

ששי שדה: זה כאילו, "אל תפריע בדברים טכניים" – לא חס וחלילה אתה, אבל אם יש תקן אז צריך לעשות את התקן.

ששי שדה: המערכות האלה קיימות והן מערכות מצילות חיים.

ששי שדה: הרכבים הכבדים האלה פוגעים כל יום.

ששי שדה: יוני, כמה?

ששי שדה: הרוב הם קורקינטים, אתה רואה את זה.

ששי שדה: זה קטסטרופה.

ששי שדה: חייבים לעצור את זה ויש את הטכנולוגיות.

יוני קריספין: כשאני יוצא מתחנת אוטובוס, אני רוצה לאותת ולצאת שמאלה, ותוך כדי אני מסתכל גם על הנוסעים שלא רצים לי בחזרה לאוטובוס, ובאותן שניות נכנס לי.

יוני קריספין: כשאני עוצר בתחנת אוטובוס ופותח את הדלת, וקורקינט נכנס לי לתוך התחנה והנוסעים יורדים והוא מעיף לי את הנוסעים על הכביש.

יוני קריספין: ואני יוצא ואומר – מה אני עשיתי, ואומרים לי – נהג, למה פתחת את הדלת לתוך זה.

יוני קריספין: ובינתיים הקורקינט הזה קם וממשיך הלאה כאילו כלום לא קרה, בינתיים הוא השאיר אישה מבוגרת על הרצפה עם דם, ואני צריך להוציא לה תחבושת, להזמין אמבולנס.

יוני קריספין: אם יש לי מערכות שיכולות להציל את האנשים, או שקורקינט רואה אוטובוס עוצר, שלא יעקוף אותי, שייתן לי להוריד את הנוסעים.

יוני קריספין: הוא לא נכנס לי לתוך התחנה ופוגע באף אחד.

יוני קריספין: אני חי כל היום בסטרס בכביש - - -

בועז טופורובסקי: בסדר, אבל בשביל זה אתה מרוויח 42 שקלים לשעה.

ששי שדה: ברוך השם.

בועז טופורובסקי: אתה יכול לעשות 8,000 שקל בחודש אם אתה עובד עשר שעות ביום.

ששי שדה: זאת המציאות.

ששי שדה: זאת המציאות שהם חיים בה ואפשר למנוע אותה.

ששי שדה: זאת מציאות קטסטרופלית.

ששי שדה: ראית איך עכשיו יוני קפץ, זאת מציאות שחייבים לעצור אותה.

ששי שדה: ברשותך אדוני, אני חייב להתייחס בדקה אם תרשה לי לחלק הראשון של הדיון, זה חשוב גם לידע שלך וגם לפתרונות שאפשר לתת כאן.

בועז טופורובסקי: תתמקד בטכנולוגיות.

בועז טופורובסקי: אין בעיות בחלק הראשון, תתמקד בטכנולוגיות.

בועז טופורובסקי: בבקשה, דקה.

ששי שדה: תודה.

ששי שדה: אתייחס דווקא למה שאמרו החבר'ה ממשרד התחבורה, ואני חייב להגיד לפני כן שאני מעריך אותם מאוד, נפגשתי איתם ועם הרלב"ד, והם מלאים בנכונות וברצון לסייע.

ששי שדה: אבל לדעתי הם לא נעזרים בנו מספיק.

ששי שדה: הם לא מספיק מקבלים מאיתנו את הידע וגם לא את סל הפתרונות.

ששי שדה: אתן תקציר על מה שפירטתם, ראשית על נושא בדיקות האוטובוסים פחות אתייחס.

ששי שדה: כשירות של נהגים מקצועיים – התייחסתם לתקנה 585 שזאת החובה של קציני הבטיחות - - -

בועז טופורובסקי: לא, לא, אמרתי שאני נותן לך דקה, אבל אם אתה מכניס עם זה טכנולוגיה, לא אם אתה מכניס עכשיו את הדיון הקודם.

ששי שדה: אז אני מכניס, זהו בדיוק, דיברנו על תקנה 585, זאת החובה של קציני הבטיחות להדריך את הנהגים על חוקי התעבורה.

ששי שדה: אבל אתה אדוני בעצמך באת וחווית, אתה ראית שהיום יש קושי להגיע לנהגים.

ששי שדה: אין מרגשי החלקה, אבל יש את הסימולאטור.

ששי שדה: קודם כל צריך לעשות את מגרשי ההחלקה, אבל יש את הסימולאטורים, יש VR, זאת גם טכנולוגיה.

ששי שדה: אפשר להביא את הנהגים אלינו, לעשות אצלנו את כל ההדרכות שצריך, זה שווה ערך.

ששי שדה: זה יכול למנוע תאונות דרכים.

ששי שדה: ראינו את התאונה שהייתה בכביש 6, ראינו את התאונה שאוטובוס נכנס בכל בו שלום.

בועז טופורובסקי: שנייה ששי, זה כן נוגע לטכנולוגיה ואני כן אשמח שבסיכום של משרד התחבורה והרלב"ד - - - עם סימולטור אנחנו יכולים לעשות הרבה דברים שאי אפשר לעשות בחיים האמתיים.

בועז טופורובסקי: אתה יכול בסימולטור אחד לבדוק שלג, גשם, לילה ויום.

ששי שדה: גם מדמים תאונות.

בועז טופורובסקי: ועייפות וזמני תגובה, הכול.

בועז טופורובסקי: בהתייחסות שלכם, למה אנחנו לא מקדמים את זה גם כפתרון שיעזור לפעמים במחסור כוח אדם וגם כדי להגיע ליותר אנשים בפחות זמן, וגם זה קצת יותר מעניין.

בועז טופורובסקי: אחר כך תענו על זה.

בועז טופורובסקי: ששי, תמשיך.

ששי שדה: עוד דוגמה בנושא הזה ספציפית: הייתה שבוע שעבר תאונה בה אוטובוס נכנס לכל בו שלום.

ששי שדה: הייתה שם בעיה של מיומנות הנהג.

ששי שדה: הנהג ניסה לברוח מג'יפ שבא מולו, הנהג לא הבין שעדיף לו להיכנס בג'יפ מאשר לנסות לברוח ולא לסטות, לעלות על המדרכה ובמזל לא היו אז הולכי רגל על המדרכה.

ששי שדה: אם ארבעה הולכי רגל היו שם – הוא היה הורג את כולם.

ששי שדה: אלה דברים שאפשר לעשות אותם ולהדריך את הנהגים וחשוב לעשות את זה, ולא לצאת ידי חובה בתקנה 585, שקצין הבטיחות חייב לעשות איזה הדרכה.

ששי שדה: צריך לעשות הרבה מעבר.

ששי שדה: להבין שהנהגים לא מודרכים ולדאוג לזה שהם יהיו מודרכים ואנחנו יודעים איך לעשות את זה.

ששי שדה: לגבי תקנה 168, ישראל גם דיבר על זה - - -

בועז טופורובסקי: ששי, זה טכנולוגיה או מספרים?

ששי שדה: זה נוגע גם לטכוגרף הדיגיטלי.

ששי שדה: לגבי תקנה 168, הם אמרו שהם ישבו עם הארגונים – ביקשו מאיתנו להעביר פרטים, לא ישבו.

ששי שדה: אבל בהחלט חייבת שתהיה הפרדה בין נהגי המשאיות לנהגי התחבורה הציבורית.

ששי שדה: אגב, גם נהגי הסיעים.

ששי שדה: אלה דברים שהם שונים לגמרי.

ששי שדה: חייבת להיות הבהרה לתקנה 168 כבר היום, עוד לפני שמגיע - - - תהליך גיור?

ששי שדה: איך נעשה תהליך גיור לטכוגרף הדיגיטלי?

ששי שדה: איזה נתונים נכניס לו?

ששי שדה: ההפסקה של החצי שעה היא בתוך ארבע השעות או בתום ארבע שעות?

ששי שדה: עשר דקות כל רגע, נחשב?

ששי שדה: אלה דברים שחייבים לתת עליהם את הדעת והיום צריך – אי אפשר לחכות.

ששי שדה: אגב, אתם הרגולטור, רק תחליטו.

ששי שדה: תגידו: זה מה שצריך להיות וזה מה שיהיה.

ששי שדה: רק אתם צריכים לקבל את ההחלטה.

ששי שדה: משפט אחרון על חקר תאונות דרכים, ואני מסתכל כאן גם על המשטרה, המשטרה כשהיא עושה חקר תאונות דרכים, היא מנסה לראות מי האשם בתאונה וזה בסדר, זה תפקידם.

ששי שדה: אנחנו רוצים לעשות חקר כדי לראות מה היה הגורם לתאונה.

ששי שדה: מה השפיע על הגורם האנושי.

ששי שדה: המשמעות היא לזהות בדיוק את הגורם לתאונה.

ששי שדה: לראות אם יש אוכלוסיות מיוחדות שצריך לטפל בהם.

ששי שדה: ואם יש כאלה, לקחת את האוכלוסיות האלה, לנטר אותן, ולהביא אותם אלינו להדרכה ספציפית ומדויקת עם פינצטה, ולא הדרכה כללית.

ששי שדה: לכן בחקר התאונות, מדובר לא רק לעשות את ההדרכה על הסימולטור – כמו שדיברנו, שניר – אלא זה גם לבוא ולראות בדיוק, לחתוך את האוכלוסיות ולהביא אלינו להדרכה.

ששי שדה: תודה רבה אדוני.

בועז טופורובסקי: עוד מישהו?

בועז טופורובסקי: בבקשה.

גיל איילון: מילה על מובילאיי.

גיל איילון: שמי גיל איילון, אני אחראי על הפעילות המסחרית של שוק ישראל ועוד כמה אזורים במובילאיי.

גיל איילון: תודה רבה על ההזדמנות לדבר.

גיל איילון: אני רוצה לראות איך אפשר לשקול את זה שהיום יש את תקנה 151, שדורון דיבר עליה, שמחזירה או מסבסדת את עלות המערכת בשלוש פעימות.

גיל איילון: ודובר לפני כמה שנים, במשרדים הקודמים, לשנות את זה לפעימה אחת.

גיל איילון: התקציב כבר צבוע, אני חושב שזה יעודד את התקציב שנשאר של כמה עשרות אלפי אלפים אם ימצאו דרך לשלם את זה בפעימה אחת ולא בשלוש פעמים.

בועז טופורובסקי: אחר כך תתייחסו.

בועז טופורובסקי: אתם מסכמים, משרד התחבורה והרלב"ד.

גיל איילון: דבר שני, אני חושב שכדאי להעלות את המודעות של בדיקות תקינות גם למערכות ה-ADAS שלנו, של movon, של awacs, שייחויבו ו-או עודדו בציים כאלה ואחרים, והיום לצערי אין התייחסות.

גיל איילון: אנחנו נפגשים בהרבה ציי רכב שפשוט לא אכפת להם.

בועז טופורובסקי: גיל, יש לי שאלה: במסגרת כל הרכב האוטונומי המקסים שאתם מפתחים, וזה לא נאמר בציניות, נסעתי בו ואני באמת חושב שזה העתיד, כל תחבורה אוטונומית – יש לכם שם מערכות נוספות שיכולות לעזור לרכבים שיש בהם נהגים?

גיל איילון: אכן.

גיל איילון: יש לנו מערכות לזיהוי שטח מת שאנחנו נעמוד בתקינה האירופאית שבאה עלינו לטובה בהמשך.

גיל איילון: כרגע היא עומדת בתקינה גרמנית שנמכרת בכמויות גדולות מאוד באירופה, במזרח ובארצות הברית.

בועז טופורובסקי: מה זאת אומרת, יש מערכת לשטח מת שיש לה תקינה?

גיל איילון: תקינה גרמנית.

גיל איילון: אנחנו עובדים יחד עם משרד התחבורה לעמוד בתקינות העתידיות, 151 ו-159, זה עדיין לא קיים, אבל אנחנו עובדים על זה.

גיל איילון: כרגע אנחנו מוכרים בגרמניה, בספרד וכולי, בתקינה מקומית שהם עשו באירופה.

גיל איילון: יש לנו מערכת חדישה ומתקדמת שמסתכלת 15 שניות קדימה.

גיל איילון: אם מערכת מובילאיי מתריעה בזמן אמת על התנגשות או סטייה מנתיב או על שמירת מרחק או הולך רגל, אז יש לנו מערכת מתקדמת שמחוברת לסוג של ענן והיא יכולה להודיע לנהגים 15 שניות קדימה מה הולך להיות להם.

גיל איילון: לדוגמה: תיזהרו, אתם מגיעים לאזור עם הרבה בלימות חירום, אזור עם הרבה הולכי רגל.

בועז טופורובסקי: זה רק לכלי רכב שיתחבר לזה.

גיל איילון: בדיוק, זה דור חדש.

בועז טופורובסקי: הבנתי, זה לא יעזור לרכב מ-2019, 2018, 2017.

גיל איילון: נכון, נצטרך לשדרג אותו, אבל אנחנו מתקדמים.

גיל איילון: זה דבר שקיים היום.

גיל איילון: אנחנו בקשר הדוק עם הצוות של דורון ונגיע גם לתקינות האירופאיות שהולכות לצאת קדימה.

גיל איילון: כרגע יש לנו מערכות שעובדות.

גיל איילון: אני רוצה להתייחס למשהו שנטליה אמרה על עידוד מערכות ADAS.

גיל איילון: מאוד קל ב-PDI - - - אבל בהתחלה כשזה יצא, ב-2014, דרך רשות המיסים, ועד שזה הגיע לשוק ועד שזה קרה ועד שהכמות הגיעה לכל הציים זה לקח זמן, והיו קשיים אופרטיביים.

גיל איילון: אבל אם תהיה מסגרת שתעודד התקנה – ברכב חדש או אופנוע חדש או גם בafter market-, אני בטוח שהחברות המסחריות ימצאו את הדרך להוציא את זה החוצה ולהפיץ את זה לכולם ולגרום לעידוד הזה.

בועז טופורובסקי: דורון, אני רוצה שתתייחס גם לזה.

בועז טופורובסקי: כל זמן שאני חושב על זה, הרי המערכות האלה שהן ב-after market, הן לא משפיעות על התזוזה של הרכב.

בועז טופורובסקי: הן משפיעות על התודעה של ההנעה.

בועז טופורובסקי: הן מאירות לו משהו.

בועז טופורובסקי: במקרה שהן טועות, אז הנהג שם לב למשהו שהוא לא נכון.

בועז טופורובסקי: אני מנסה להבין בשיקולי עלות מול תועלת, או נזק מול תועלת.

בועז טופורובסקי: במערכת שמתריעה לי שבא רכב להיתקע בי מאחורה ולא בא רכב להיתקע, אבל נכנסתי לדריכות – אני מנסה להבין מה הנזק הגדול בזה שנעודד מערכת שעובדת ב80% מהמקרים כל עוד היא לא מזיזה לי את ההגה או לוחצת לי על הברקס?

דורון קוגמן: לגבי עידוד של המערכות, בעבר נתנו למערכות הפאסיביות.

דורון קוגמן: אבל עכשיו, אם תעמוד לנגד עניינו מערכת פאסיבית או מערכת אקטיבית, אנחנו נעודד את המערכת האקטיבית.

בועז טופורובסקי: נכון, אבל מערכת אקטיבית קיימת רק ברכבים שמגיעים מהמפעל.

בועז טופורובסקי: אני מנסה למצוא פתרון ואנחנו רואים את התאונות, הרבה מאוד מהתאונות הם ברכבים הישנים או ההרוגים הם ברכבים ישנים, ולידם יש רכב חדש שממנו יצאו בשלום.

בועז טופורובסקי: אלה דברים שקשה לוועדה לחיות איתם.

בועז טופורובסקי: קשה לנו כנבחרים של כל הציבור, להשלים עם העובדה שאם יש לי רכב, סקודה, שנכנס בסקודה משנת 2014, אז בסקודה מ-2014 יכולים כולם למות, ואצלי אני אחיה.

בועז טופורובסקי: זה לא נתפס.

דורון קוגמן: שוב, כשאנחנו רוצים לעודד את הרכב החדש, אנחנו מעודדים את המערכת האקטיבית.

דורון קוגמן: לרכבים הישנים ולרכבים המשומשים, עד היום יש אפשרות להתקין את מערכות ההתרעה מסטייה מנתיב ושמירת מרחק, ועדיין הם מקבלים זיכוי באגרות.

בועז טופורובסקי: מעולה, אבל אז לדוגמה בא לך גיל או א.ד.י מערכות והם אומרים – בסדר, ב-2014 זה היה הדבר החדשני, אבל היום, שמונה שנים אחר כך, שזה כמו שלושה דורות בעולם הטכנולוגיה, יש הרבה דברים חדשניים שהם אוטוטו יהיו גם ב-pre market, אבל כרגע הם נמצאים ב-after market.

בועז טופורובסקי: הסיכון בהם – הוא לא אמר את זה, אני אומר את זה – הוא כנראה לא כזה גבוה, כי הם לא משנים את ה... הם רק מתריעים.

בועז טופורובסקי: למה לא לעודד אותם?

בועז טופורובסקי: אני עוד מנסה להבין.

בועז טופורובסקי: במיוחד שיש לנו גם אגרת רישוי שזה אצלכם במשרד התחבורה והבטיחות בדרכים, שיש בזה עוד כסף בתקנה.

בועז טופורובסקי: למה לא לגמור את הכסף בתקנה?

בועז טופורובסקי: למה לא להוציא את זה?

בועז טופורובסקי: נתתי דוגמה על מערכת של שכחת ילדים כי זה כסף קטן, זה 40 שקל, 80 שקל, 100 שקל, שהיו כאן הרבה מאוד דיונים ובסוף זה נכנס לתוקף.

בועז טופורובסקי: זאת דוגמה אחת.

בועז טופורובסקי: אבל זה אותו דבר לעניין שטח מת או עייפות נהג או כל מיני דברים.

בועז טופורובסקי: במקרה הכי גרוע, אני ערני וזה מצפצף לי שאני עייף, אז אני אומר: מה אתה מצפצף לי סתם.

בועז טופורובסקי: אבל אני עייף, אז זה מצפצף לי, אולי זה הציל חיים.

בועז טופורובסקי: זה מה שאני מנסה להבין.

דורון קוגמן: כבוד היושב-ראש, היום אנחנו כן מעודדים את המערכות העיקריות של סטייה מנתיב ושמירת מרחק.

דורון קוגמן: ככל ויש מערכות אחרות שכן תורמות, נבחן את זה.

דורון קוגמן: אגב, עודף התראות זה בדיוק מה שהיה פה עם אחת המערכות, על כל עמוד התרעה – זה גם לא טוב.

דורון קוגמן: זה הופך להיות עודף התראות.

בועז טופורובסקי: אין ספק.

דורון קוגמן: לכן כשאנחנו באים ורוצים לבוא ולעודד את השימוש במערכות כאלו, אנחנו צריכים לבחון את טיב המערכות.

דורון קוגמן: אם יש מערכת כזאת שאנחנו מבינים שיש לה השפעה, ואנחנו מבינים שאנחנו יכולים לגדר אותה סביב איזשהם הגדרות כתקינה, אנחנו נעודד את זה.

בועז טופורובסקי: דורון, אשאל באמצעות דוגמה: אני ביקרתי פעם אחת ב-ridevision לפני כשנתיים, למה עד היום אף אחד – מה הם לא עומדים ב...? רצית תקינה, אבל אין תקינה עדיין, למרות מה שהם אומרים על continental.

בועז טופורובסקי: האם הנזק מאישור שלהם או מזה שנעודד אותם עולה על התועלת מזה שיכול להיות שיהיו התרעות שווא?

דורון קוגמן: לגבי ridevision, לדו-גלגלי, אנחנו לא נותנים הטבה, זה רק לרכב פרטי.

דורון קוגמן: עםridevision נפגשנו בראשות הסמנכ"ל לפני כשבועיים וכבר עברו שבועיים ואתה רואה שנטליה מרשות המיסים קיבלה את החומר במטרה לבחון ולראות איך כן אנחנו יכולים לבוא ולעודד את המערכת הזאת.

דורון קוגמן: אני אומר ברקע, כשאנחנו נבוא ונרצה לעודד את המערכת הזאת, יהיו לנו עוד שיקולים נוספים, כמו האם אנחנו יכולים לגדר את ההגדרות של המערכת, האם יש עוד חברות, הרי לא נצא רק למול חברה אחת – האם יש עוד חברות בשוק.

דורון קוגמן: יש שיקולים נוספים.

דורון קוגמן: שוב, ישבנו איתם לפני שבועיים וכבר פנינו לרשות המיסים.

בועז טופורובסקי: עוד פעם, נפגשתי איתם לפני שנתיים ואז הבאנו את הפנייה שלהם לכל מיני גורמים.

בועז טופורובסקי: בגלל שאני לא רוצה לדבר על חברה ספציפית, כדי שזה לא יראה שאנחנו כאן עושים עסקים, חשוב לדבר על העיקרון.

בועז טופורובסקי: העיקרון שמדאיג אותי, ולצורך העניין את הוועדה, הוא שהבירוקרטיה לא עומדת בקצב של הטכנולוגיה.

בועז טופורובסקי: זה תמיד ככה וזה הגיוני, וזה בסדר.

בועז טופורובסקי: אבל הטכנולוגיה מאוד-מאוד מתקדמת, אנחנו גם בהתקדמות אקספוננציאלית בהרבה מאוד מובנים, וקשה שהבירוקרטיה תעמוד בקצב.

בועז טופורובסקי: אבל כשמבינים את זה, ומבינים שמדובר בחיים ומוות ורואים שיש הרבה תאונות שאולי היו יכולות להימנע על ידי מערכות שאולי אפשר לקחת את הסיכון, לא את הסיכון בזה שהמערכות יגרמו למוות מיותר, אלא המערכות יביאו להתרעה מיותרת.

בועז טופורובסקי: אולי שווה לשקול את האפשרות שהמדינה תבוא ותגיד, אולי נעשה גודש, שיהיו הרבה מערכות, עד שהדברים יגיעו למצב יציב, שהכול יבוא מהיצרן והכול יהיה מאורגן ומתקן כמו שצריך, ולכל יהיו תקנות וכולנו נהיה עם רכבים אוטונומיים ולא יהיו תאונות.

בועז טופורובסקי: למה עד אז, אם אנחנו רואים שיש טכנולוגיה, למה לא לעשות בחינה קצת שונה מההליך הרגיל הבירוקרטי?

בועז טופורובסקי: ההליך הרגיל הבירוקרטי יכול למשל לקחת שנתיים.

בועז טופורובסקי: בשנתיים האלה העולם השתנה טכנולוגית ויכול להיות שיכלנו להציל אנשים.

בועז טופורובסקי: אני מנסה להבין, אנחנו מדינת הסטארט אפ, למה אנחנו לא - - - בואו נהיה הרבה יותר יעילים וזריזים.

בועז טופורובסקי: מובילאיי הוכיח את עצמו.

בועז טופורובסקי: הכנסנו את מובילאיי לפני שהכול היה סגור.

בועז טופורובסקי: אני אומר מובילאיי, וזה גם awacs וגם אחרים, אני אומר את זה כשם גנרי.

בועז טופורובסקי: וגם אז אני זוכר שדוד שלי, אני נותן בכוונה כדוגמה, קנה את המובילאיי וזה שיגע אותו.

בועז טופורובסקי: אבל הוא אמר לי שכמה שזה שיגע אותו, זה הרבה פעמים גרם לו לשים לב לדברים שלא הייתי קודם שם לב.

בועז טופורובסקי: בטוח גם מערכות אחרות שיכולות, חלק בטח הראו כאן, הרוב בטח לא שמענו עליהם כאן – למה אין איזושהי בחינה מהירה, ניסיון להטמיע, ניסיון למהר, לזרז?

בועז טופורובסקי: הרי זה גם יהפוך את התעשייה לתעשייה שמביאה; הופה, יש כאן ביזנס, בוא נעשה מחקר ופיתוח, בוא נפתח, בוא נראה איך אנחנו מצילים חיים כמה שיותר מהר.

בועז טופורובסקי: זה מה שאותי מטריד מאוד.

דורון קוגמן: כבוד היושב-ראש, אני מבין את מה שאתה אומר.

דורון קוגמן: אבל שוב אני אומר: לגבי 03-13, המערכות משתנות מדי שנה.

דורון קוגמן: אנחנו יושבים על זה למול התקינה האירופאית, למול הטכנולוגיה הקיימת.

דורון קוגמן: זה מדי שנה, אין פה איזשהו מסלול בירוקרטי ארוך.

דורון קוגמן: מדי שנה אנחנו באים ורואים איזה מערכות נכנסות ודווקא את אלה מתמרצים.

דורון קוגמן: שנה אחת אנחנו רואים שיש מערכת שנכנסה, החדירה שלה היא מעל 80%,90%, אז מורידים אותה, ומכניסים מערכת אחרת.

דורון קוגמן: ככול ויש בשלות טכנולוגית שמציגים לנו, אנחנו בוחנים ומתייחסים אליהם.

בועז טופורובסקי: מה לגבי תמריצים באגרת רישוי?

בועז טופורובסקי: מה שעכשיו קיים על מערכות סטייה מנתיב והתנגשות.

בועז טופורובסקי: למה לא להוסיף עוד מערכות, עד שהם יהיו מספיק בשלות בשביל שיהיה את כל התהליך של המיסוי והתקינה וכולי, למה?

בועז טופורובסקי: כי לפי מה שהבנתי מרשות המיסים, זה לגמרי בידיים שלכם.

בועז טופורובסקי: אז למה לא לעשות את זה?

בועז טופורובסקי: אתם חושבים שזה לא נכון?

דורון קוגמן: אנחנו מתמרצים היום את הסטייה מנתיב ושמירת מרחק.

דורון קוגמן: ככל ויהיו מערכות אחרות שיביאו לפתחנו ויראו שכן יש להם השפעה – אנחנו נבחן את זה, אני לא אומר שלא נבחן.

דורון קוגמן: אנחנו נבוא ואנחנו בוחנים כל מערכת.

דורון קוגמן: אתה לא יכול לבוא ולהגיד עכשיו: אכניס מערכת שטח מת לרכב פרטי, כשבפועל לא מציגים לך יתרונות למערכת הזאת.

דורון קוגמן: אז רק כדי לתמרץ - - -

בועז טופורובסקי: ברור, אנחנו רוצים מערכות שעובדות.

בועז טופורובסקי: השאלה אם יש תהליך - - -

דורון קוגמן: בדיוק.

דורון קוגמן: לכן אני אומר שוב: כל מערכת שמגיעה לפתחנו, אנחנו בוחנים אותה, אנחנו רואים את היעילות שלה, רואים שוב עד כמה חברות אחרות יש לזה למול כל מערכת.

דורון קוגמן: וכשיש טכנולוגיה – שבעיננו כן יכולה להיכנס וכן יכולה לשפר, אנחנו ישירות עובדים מול רשות המיסים, לבחון דרך.

בועז טופורובסקי: אגב, יש טכנולוגיה שבודקת עוד לפני הנעת הרכב, שכרות או שימוש בסמים?

משה בקר: הייתה טכנולוגיה כזאת, שבו נהג שנכנס לרכב צריך לשאוף או צריך לעשות פעולה מסוימת במספרי הקוד שלו.

משה בקר: ואם הוא לא יודע לעשות את זה או לא מסוגל לעשות את זה, אז הוא לא יכול להתניע את הרכב.

דורון קוגמן: לשאלתך, התקינה האירופאית מכניסה החל מיולי 2022, מערכת שהיא הכנה להתקנה, שתהיה ממשק להתקנה, זאת אומרת שאם צי רכב יבחר להתחבר, הוא יוכל להתחבר.

דורון קוגמן: זה יהיה ביולי 2022 לכל דגם חדש ומשנת 2044 לכל רכב חדש.

בועז טופורובסקי: אוקיי.

יוני קריספין: אצלנו עכשיו התקינו מתקיני מערכות שמשבשות לנהג את הוואטס אפ ושאר הטכנולוגיות שמסיחות את הדעת.

בועז טופורובסקי: כמו SaverOne?

יוני קריספין: כן.

יוני קריספין: ועכשיו גם חברות הביטוח נותנות עידוד לנושא הזה.

בועז טופורובסקי: טוב.

בועז טופורובסקי: עוד מישהו רוצה לדבר לפני שאני מסכם?

יואל נחום: יואל נחום, ממונה טכנולוגיות ברלב"ד.

יואל נחום: כמו שהוזכר פה, הדירקטיבה האירופאית עשתה קפיצת דרך החל מיולי 2022 באוסף מערכות בטיחות לרכבים חדשים.

יואל נחום: רוב המערכות בטבען הן מערכות אקטיביות, אבל יש גם מערכות פאסיביות שהדירקטיבה מחייבת, כמו למשל, מערכת שנותנת התרעה נגד הירדמות או מערכת המתריעה על שטחים מתים הן מערכות פאסיביות.

יואל נחום: שתי המערכות האלה, גם בנוהל 03-13 מקבלות עידוד ממשרד התחבורה.

יואל נחום: הן מקבלות ניקוד, זאת אומרת שרכב חדש שמגיע עם מערכת שטחים מתים או הירדמות מקבל זיכוי.

בועז טופורובסקי: זה ידוע, זה מעולה.

בועז טופורובסקי: מה עם ה-after market?

בועז טופורובסקי: ב-pre market היו לנו ישיבות עם רשות המיסים, עבדנו, ראינו, יש לנו עוד שאלות של ביטוח, יש לנו שאלות למה זה כל כך מעט, אבל לא משנה.

יואל נחום: אני ממש מזדהה עם דבריך.

יואל נחום: צריכים להשקיע יותר ברכבים משומשים, ושתי המערכות האלה אידיאליות לרכבים משומשים, וזה אפשרי.

יואל נחום: גם אם אין תקן, הרי אנחנו נותנים סבסוד לרכבים חדשים, אז אפשר למצוא פתרונות, כמו למשל: אם יצרן הרכב, למשל מערכת BSIS, שזאת מערכת לשטחים מתים, אם יצרן הרכב מאשר להתקין את המערכת הזאת על רכב משומש, אז זה כאילו שזה על רכב חדש.

יואל נחום: למה לא לעודד דברים כאלה?

יואל נחום: אותו הדבר לגבי מערכת הירדמות, ולא רק לרכב פרטי, גם לרכבים כבדים ואולי במיוחד לרכבים כבדים.

יואל נחום: עוד שתי נקודות שלא עלו פה בדיון.

יואל נחום: נקודה ראשונה, יש מערכת שנקראת ISA, שזאת מערכת בקרת מהירות חכמה.

יואל נחום: גם המערכת הזאת הולכת להיכנס כמערכת חובה החל מיולי 2022 בדגמים החדשים, ומיולי 2024 לכל הרכבים.

בועז טופורובסקי: באירופה.

יואל נחום: באירופה וכמובן גם בישראל.

בועז טופורובסקי: רק לרכבים שמגיעים מאירופה.

יואל נחום: נכון.

יואל נחום: המערכת הזאת מעודדת בנוהל 03-13 על ידי משרד התחבורה, אבל היא עושה חצי עבודה.

יואל נחום: חצי העבודה היא שהמערכת תזהה תמרורים, אבל אין פה תשתית שצריך להשקיע בה, שזה מפת מהירות דיגיטלית ארצית.

יואל נחום: זה משהו שלא עלה פה.

יואל נחום: הוא עלה ברלב"ד מול צוותי העבודה, וצריך להקים מפה מהירות דיגיטלית ארצית כדי שרכב שנוסע בקטע דרך ידע שאם - - -

בועז טופורובסקי: זה מוקם בנתיבי איילון אם אני זוכר נכון.

יואל נחום: זה צריך להיות בכל הארץ כי אחרת המערכת - - -

בועז טופורובסקי: בנתיבי איילון לכל הארץ.

דורון קוגמן: הם ממפים את זה.

יואל נחום: דבר נוסף שלא דובר פה, זה על מבחני ריסוק, שזה גם קשור לטכנולוגיה.

יואל נחום: זה נושא חשוב מאוד.

יואל נחום: רוב המערכות שיש, גם המערכות האקטיביות וגם המערכות שמעודדות על ידי נוהל 03-13 ברכבים החדשים, תפקידם הוא למנוע את התאונה, כמו למשל, בלימה אוטונומית.

יואל נחום: אבל יש גם מערכות שנכנסות לפעולה בקרות התאונה או אחרי התאונה.

יואל נחום: בקרות התאונה זאת אומרת חגורות בטיחות, כריות אוויר או מבחני ריסוק.

יואל נחום: מבני ריסוק יצילו את הנוסעים ברכב במידה וקרתה התאונה.

יואל נחום: כל מערכות הבטיחות שכשלו לפני כן, לא יעזרו במקרה הזה.

יואל נחום: ויש גם מערכות שנכנסות אחרי שקרתה התאונה, שלא מדברים עליהן, אבל אלה מערכות כמו eCall או מערכת שפותחת את הדלתות בצורה אוטומטית או מערכת ADR.

יואל נחום: דברים שיעזרו לחלץ את הנפגעים ברכב כמה שיותר מהר לבתי החולים.

יואל נחום: הנקודה העיקרית שאנחנו פה ברלב"ד ממליצים לרכבים משומשים זה למצוא את הדרך להכניס את שתי המערכות האלה.

יואל נחום: מערכות התרעה נגד הירדמות – מערכת פאסיבית, אבל תהיה לה תרומה משמעותית – ומערכת על שטחים מתים.

יואל נחום: שתי המערכות האלה מקבלות ניקוד ברכבים חדשים.

בועז טופורובסקי: ואתם מוצאים דרך – שניר, זה כבר לסיכום – עם משרד התחבורה, משרד האוצר, בשביל לגרום לזה לקרות?

בועז טופורובסקי: אני מקבל את ההמלצה שלכם, אבל הרגע משרד התחבורה אמר - - -

שניר זיידל: זה נמצא כרגע על השולחן, וזה יהיה חלק מהדברים שאנחנו נצטרך לעשות יחד עם המפקח על הביטוח, יחד עם משרד האוצר ועם משרד התחבורה, ולראות איך אנחנו מפרקים את החסמים.

בועז טופורובסקי: אני מזכיר לך, אתה רוצה להגיד מילות סיכום, או שמבחינתך הכול סוכם?

בועז טופורובסקי: שניר, אני מזכיר לך שבישיבה ב-14 בדצמבר, ביקשנו שיהיה קמפיין לעידוד התקנת אמצעים טכנולוגיים: 14 בדצמבר 2021, עידוד המצאת אמצעים טכנולוגיים ברכבים באמצעות אמצעי תקשורת וכולי.

בועז טופורובסקי: עשיתם עם זה משהו?

שניר זיידל: אני לא זוכר כזה דבר.

שניר זיידל: סליחה.

שניר זיידל: אסתכל אם יש כזה דבר.

בועז טופורובסקי: טוב.

בועז טופורובסקי: יואל, בבקשה.

יואל נחום: לגבי שטחים מתים, בזמנו כשנעשה הניסוי על השטחים המתים, באמת היה תקן R151 רק לגבי הדו-גלגלי.

יואל נחום: מאז נוצרו עוד שני תקנים שהיו בטיוטה והיום הם סופיים, אלה R158 ו-R159, שרלוונטיים גם להולכי רגל.

יואל נחום: ובהתפתחות הזאת אפשר אולי לנסות להכניס את המערכת של שטחים מתים לרכבים כבדים.

בועז טופורובסקי: תודה, יואל.

בועז טופורובסקי: שניר, איך אנחנו עושים את זה?

שניר זיידל: ברשותך אגיד כמה דברים.

שניר זיידל: ראשית, הרלב"ד רואה חשיבות גדולה מאוד בנושא של הטכנולוגיות.

שניר זיידל: כאשר אנחנו מדברים על safe system, המערכת הבטוחה, חלק אינטגרלי מזה זה רכבים בטוחים.

שניר זיידל: אני מעריך שלאנשים פה ניסיון אישי במערכות האלה, מערכות שיודעות להתריע, ויודעות גם למנוע תאונה.

שניר זיידל: יש לזה תרומה גדולה ותהיה לזה תרומה גדולה בנושא של הפחתת ההיפגעות בתאונות דרכים.

שניר זיידל: לגבי מערכות ברכבים חדשים, כולם התייחסו פה, משרד התחבורה עושה בזה עבודה יחד עם רשות המיסים וכולי.

שניר זיידל: אנחנו גם מעורבים בדברים.

שניר זיידל: לגבי נושא ה-after market, נגבש לנו את הקבוצה יחד עם המפקח על הביטוח, יחד עם משרד התחבורה ועם רשות המיסים.

שניר זיידל: מגיעים אלינו המון פניות של טכנולוגיות.

שניר זיידל: אנחנו לא יכולים לטפל בכולם.

שניר זיידל: יואל מקבל לפחות פעם בשבוע-שבועיים פנייה בבקשה לבחון, לראות, להגיב לטכנולוגיה כזו או אחרת.

שניר זיידל: שמעתי פה את הדברים שדורון ואחרים אמרו, התנאים ההכרחיים שכרגע יכולים לאפשר לנו בכלל להכריז על כזו מערכת או להביא אותה לכיוון של הכרה וזיכוי, ואנחנו נבדוק יחד איתם איך אנחנו יכולים לפרק את החסמים האלה אם בכלל, ומה ההיתכנות הכלכלית להתקנה.

שניר זיידל: לגבי מה שנאמר על הסימולטורים, הנושא נמצא ממש על השולחן, זה רעיון לא חדש.

שניר זיידל: ביקרנו בבית הספר לטיסה כדי לבחון שם ולראות את הדברים, לראות איך הם עובדים.

שניר זיידל: לראות לא רק מהסימולטור עצמו אלא בכלל את כל מערך ההדרכה מסביב.

שניר זיידל: היינו גם ברכבת ישראל ואנחנו אמורים להגיע עם ששי ואנשים נוספים פה לראות את המערך שיש שם.

שניר זיידל: הנקודה הזו של להביא את הסימולטור למשתמשים עצמם היא נקודה מאוד חשובה.

שניר זיידל: היא יכולה לפתוח המון חסמים.

שניר זיידל: מדובר בלא מעט כסף לסימולטורים האלה.

שניר זיידל: אתה צודק היושב-ראש שאפשר.

שניר זיידל: לדוגמה, בסימולטור של הרכבת, הם בעצמם בנו כ-300 סימולציות שמתאימות לכל מיני דברים.

שניר זיידל: רכבת זה אמנם משהו אחר, רכב כבד זה משהו אחר, אבל היכולות נמצאות שם.

שניר זיידל: אנחנו חושבים שבאמצעות הדברים האלה כן אפשר לקדם ולאמן את הנהגים בהרבה סיטואציות שהם יכולים אחרי זה למנוע תאונות.

שניר זיידל: עד כאן.

בועז טופורובסקי: דורון או דלית, אתם רוצים לומר משהו לסיכום?

בועז טופורובסקי: מישהו אחר רוצה לומר דבר מה לפני שאני מסכם?

גיל איילון: כבוד היושב-ראש, מילה אחרונה – אני רוצה לתת חיזוק חיובי, המודל שיש בישראל, המודל של משרד התחבורה ושל רשות המיסים לעידוד מערכות after market - - - ברכבים חדשים זה מאוד-מאוד קל, ומה שקורה בישראל בשנים האחרונות, על כמות הרכבים היותר בטוחים שמגיעים לכ-100% ברכבים הפרטיים, כ-100%.

גיל איילון: זאת אומרת, 100% רכבים נמכרים, זה התקנה מקומית שלנו, של א.ד.י.

גיל איילון: וכולי, ומה שגרמתם ליצרנים או ליבואנים לדרוש.

גיל איילון: היצרנים לא כל כך ששים לעשות את זה.

גיל איילון: ומה שקורה היום ואני מסתובב הרבה בעולם, זה מודל לחיקוי בהרבה מדינות באירופה וקצת בארצות הברית, על איך לעודד, איך להסתכל על ניקוד ועל עבודה עם רשות המיסים.

גיל איילון: מה שמדינת ישראל עשתה מדהים.

גיל איילון: יש אין-סוף לעשות, אין-סוף דרוש לזה, לא נגיע לזה, כמובן שיש עוד הרבה עבודה.

גיל איילון: אבל חשוב גם לציין את זה, לא הכול רעה.

גיל איילון: תודה.

בועז טופורובסקי: קודם כל אין ספק שלא הכול רע, אבל כשאנחנו מדברים על להציל חיים, אנחנו מסתכלים על מניעת מקרים יוצאי דופן שהם הרי גורל, טרגיים ונוראיים.

בועז טופורובסקי: ברשותכם אסכם.

בועז טופורובסקי: אני מוסיף לחלק הראשון של הישיבה: הוועדה רואה בחומרה את העובדה שאין בדיקות באופן שוטף של כשלי בטיחות בהסעות ילדים באזורים בארץ שהם לא מרכז הארץ, כלומר בצפון, בדרום ובחלק מהמועצות האזוריות ומבקשת ממשרד התחבורה והבטיחות בדרכים, בפיקוח הרלב"ד, לפעול להוספת ניידות, ועד אז להפעיל את הניידות הקיימות גם לאזורים אלו.

בועז טופורובסקי: ולדווח לוועדה תוך שבועיים על הפעילות שהם מתכוונים לבצע בנושא.

בועז טופורובסקי: שבועיים זה אומר 7 באפריל, עוד לפני ליל הסדר.

בועז טופורובסקי: תנסו לראות איך אתם משפרים את החלופה.

בועז טופורובסקי: שימו לב, אני כל דבר אומר – שניר, יואל – בפיקוח הרלב"ד, כי אני רוצה שנחזור למהות המקורית שהייתה לרלב"ד, זה גם חלק מהמינוי של יושב-ראש הרלב"ד החדש.

בועז טופורובסקי: איך הוא אמר: זה כמו מקהלה שהרלב"ד מנצח, אבל התזמורת לא תצליח אם לא כולם יתפקדו בצורה נהדרת.

בועז טופורובסקי: ויכול להיות שזה שמנגן בכינור פחות מעניין אותו מי שמנגנן במצלתיים.

בועז טופורובסקי: אבל מישהו צריך לוודא שכולם עובדים כמו שצריך.

בועז טופורובסקי: אני רק מעתיק את הדוגמה, הייתי נותן דוגמה אחרת.

בועז טופורובסקי: זה חשוב מאוד שמבחינתי אם אני ביקשתי את זה תוך שבועיים ממשרד התחבורה, זה לא פותר אתכם מלהגיד: אנחנו לא ידענו.

בועז טופורובסקי: אתם צריכים גם לוודא שזה מגיע.

בועז טופורובסקי: הדבר השני, הוועדה מבקשת ממשרד התחבורה והבטיחות בדרכים, בפיקוח הלרב"ד, שכל 80,000 הנהגים הרלוונטיים יעברו הכשרות של ריתום מטענים עד 1 ביולי 2022, ושנהגים יקבלו את הזמן הראוי להדרכה בנושא הספציפי של ריתום המטענים.

בועז טופורובסקי: הוועדה שמעה את הדברים הקשים של נציגי הנהגים במשאיות ובאוטובוסים, ומבקשת ממשרד התחבורה לפעול לקידום התקנות של שעות עבודה ומנוחה, כדי שסוף-סוף לנהגים יהיה מידע ברור – מה מותר ומה אסור.

בועז טופורובסקי: וכל זה מתבקשים לעשות בשיתוף כמובן עם הנהגים והידע שלהם.

בועז טופורובסקי: אני עובר לחלק השני של הוועדה, הנושא של הטכנולוגיה.

בועז טופורובסקי: הוועדה רואה בברכה כל קידום של טכנולוגיה מצילת חיים.

בועז טופורובסקי: הוועדה חושבת שיש טכנולוגיה היום שיכולה להציל חיים היום ואתמול ומחר בכבישי ישראל, הן לרכבים הזעירים, בין אם זה קורקינטים, אופניים חשמליים, אופניים רגילים או קטנועים קטנים, ובין אם זה קטנועים, אופנועים, רכבים דו-גלגליים, רכבים פרטיים, רכבי משא, רכבי הסעות ילדים אוטובוסים, כל סוגי הרכבים שנמצאים בכבישים, יש טכנולוגיה שיכולה להציל חיים.

בועז טופורובסקי: הוועדה קוראת למשרד התחבורה ולרלב"ד לחפש, לרדוף ולמצוא טכנולוגיה שמצילה חיים ולעשות ככל שביכולתה בשביל לעודד התקנה ושימוש בטכנולוגיה כזו כדי להציל חיים.

בועז טופורובסקי: הוועדה קוראת למשרד התחבורה והבטיחות בדרכים, בפיקוח הרלב"ד, לבחון עידוד התקנת מערכות נוספות שהוכחו כיעילות למניעת תאונות, מלבד המערכות המסובסדות היום של סטייה מנתיב ושמירת מרחק – אלה שניתנות היום – גם אם אינם עומדים בתקינה, בהנחה והתועלת עולה על הנזק הפוטנציאלי.

בועז טופורובסקי: הכוונה כמו שאמרתי, לכל סוגי הרכב, גם ל-after market, ולמצוא תמריצים.

בועז טופורובסקי: ואפשר למצוא ואפשר לחשוב על תמריצים, בין אם זה במיסוי, בין אם זה בביטוח, בין אם זה באגרת הרישוי, ובין אם זה באופנים נוספים.

בועז טופורובסקי: כמו הקריאה החוזרת של הוועדה לרלב"ד, לבחון בהקדם הוצאת קמפיין לחשיבות ולעידוד התקנת אמצעים טכנולוגיים ברכבים ישנים באמצעות אמצעי התקשורת והרשתות החברתיות.

בועז טופורובסקי: אני רוצה שגם האנשים שיש להם רכב ישן והמדינה עוד לא התעוררה ומצאה דרך לסבסד להם את התקנת המערכת, שידעו שיש מערכות שיכולות להציל את החיים שלהם, של הילדים שלהם, של היקרים להם, ואולי הם גם יעודדו ויתקינו אותם, בהנחה והמערכות האלה עובדות.

בועז טופורובסקי: יואל, הייתי שמח מאוד אם תבחן ותסתכלו על כמה שיותר מערכות.

בועז טופורובסקי: גם אתם ממשרד התחבורה – כמה שיותר טכנולוגיות בשביל שאנחנו נהיה חלוצים בעולם גם באימוץ טכנולוגיה, כמו שעשינו עם הטכנולוגיות למניעת סטייה מנתיב.

בועז טופורובסקי: ונדאג להביא ולעודד כמה שיותר טכנולוגיות שהנזק שלהן קטן מהתועלת, ושאנחנו יכולים להציל חיים.

בועז טופורובסקי: הוועדה רואה חשיבות גדולה בהתאמת הבירוקרטיה להתקדמות המטאורית שיש בטכנולוגיה ולשימוש הזה כמה שיותר בכבישי ישראל, שבהם אנחנו רואים שאין כמעט יום שאין אנשים שנהרגים.

בועז טופורובסקי: ואין אף יום שאין אנשים שלא נפצעים בצורה בינונית או קשה.

בועז טופורובסקי: כל הדברים האלה בסופו של דבר, משנים והורסים עולמות של אנשים שמתים ושל המשפחות שסביבן.

בועז טופורובסקי: אנחנו רוצים לעשות הכול בשביל להביא לזה סוף.

בועז טופורובסקי: תודה רבה.

בועז טופורובסקי: ואנא, הצליחו במשימתכם.

בועז טופורובסקי: תודה.